title: Merzbox

text: Merzbox on Merzbowin, Masami Akitan noiseprojektin vuonna 2000 ilmestynyt kokoelmalevy. Se koostuu peräti viidestäkymmenestä CD-levyllisestä Akitan tuotantoa Merzbowin perustamisesta 1979 lähtien.


title: Merzbox

text: Merzbox toimitetaan suuressa salkussa ja musiikin lisäksi se sisältää t-paidan, tarroja, julisteen, CD-ROM-levyn ja Masami Akitan elämäkerran. Merzbox oli osa Extreme Recordsin kymmenvuotisjuhlia ja sitä valmistettiin vain tuhat kappaletta. Levyistä 20 sisältää ennenjulkaisematonta materiaalia, joka on kuitenkin nauhoitettu aikaisemmin.


title: Merzbox

text: Georgia Institute of Technologyn opiskelijaradio WREK 91.1 FM lähetti Merzboxin kokonaisuudessaan 17. joulukuuta - 19. joulukuuta 2002.


title: Messier 50

text: Messier 50 (M50, NGC 2323) on Yksisarvisen tähdistössä sijaitseva avoin tähtijoukko, jonka Charles Messier löysi ja luetteloi vuonna 1772. Giovanni Domenico Cassini havaitsi sen mahdollisesti jo ennen vuotta 1711. Se sijaitsee noin 2 900 valovuoden päässä Maasta ja sisältää noin 80 tähteä.


title: Messier 50

text: Kiikarilla joukosta on mahdollista erottaa kirkkaimpia tähtiä, ja pienellä kaukoputkella himmeämmätkin tähdet tulevat näkyviin.


title: Isosiilikala

text: Isosiilikala ("Diodon hystrix") on jäykkäleukalojen lahkon siilikalojen heimon kalalaji, joka on kuuluisa puolustuskeinostaan: se imee vettä sisäänsä ja paisuu palloksi, jolloin ihoa vasten painautuneet piikit ponnahtavat pystyyn ja tekevät kalan nielemisestä mahdotonta. Isosiilikala on heimonsa suurimpia lajeja ja voi suurimmillaan kasvaa 90 cm pitkäksi.


title: Isosiilikala

text: Isosiilikalaa tavataan subtrooppisten alueiden koralliriutoilla ympäri maapallon. Sitä tavataan usein riuttojen luolissa ja koloissa 50 metrin syvyyteen asti. Alle 20 cm pitkät nuoret yksilöt liikkuvat avovedessä myös kauempana riutoista, mutta aikuistuessaan kalat siirtyvät riuttojen läheisyyteen.


title: Isosiilikala

text: Isosiilikalan kuivattuja, ilmalla täytettyjä nahkoja on myyty matkamuistoiksi.


title: The Return of the Black Death

text: The Return of the Black Death on norjalaisen extreme metal -yhtye Antestorin järjestyksessään toinen studioalbumi, joka julkaistiin vuonna 1998. Albumi on Antestorin ainoa julkaisu brittiläisellä Cacophonous Recordsilla, yhdellä suurimmista black metal -musiikkiin erikoistuneista levy-yhtiöistä, joka julkaisi levyjä muiden muassa Cradle of Filthiltä ja Dimmu Borgirilta. Albumia on myyty yli 10 000 kappaletta, ja se on ollut erityisen menestyksekäs Yhdysvalloissa. Siten "The Return of the Black Death" on yhtyeen tunnetuin äänite. Albumin julkaisu vaikutti huomattavasti kristilliseen black metal -suuntaukseen. Vuonna 2010 HM-lehti sijoitti albumin 40. sijalle 100 kaikkien aikojen parasta kristillistä metallialbumia -listallaan.


title: The Return of the Black Death

text: Keväällä 1997 Antestor äänitti uutta musiikkia Studio 5:ssä, Oslossa. Yhtyeen kokoonpano koostui kitaristi-kosketinsoittaja Lars Stokstadista (Vemod), laulaja-sanoittaja Kjetil Molnesista (Martyr), basisti Vegard Undalista ja rumpali Svein Sanderista (Armoth). Levytysten tuloksena oli "Kongsblod"-niminen demo-cd, jonka yhtye lähetti levy-yhtiöille lyhyen biografian kera toivoen rahoitusta äänittää ja masteroida kunnollisessa studiossa. Demon pakkaus sisältää kansilehden, jonka kuvassa on norjalaisen taidemaalari Knud Bergslienin maalaus "Birkebeinerne" vuodelta 1869. Brittiläinen black metaliin erikoistunut levy-yhtiö Cacophonous Records kiinnostui demosta, ja allekirjoitti levytyssopimuksen Antestorin kanssa. Levy-yhtiö julkaisi "Kongsblodin" sellaisenaan sillä erotuksella, että kansitaiteeksi vaihdettiin yhdysvaltalaisen fantasiataiteilija Joe Petagnon maalaus, ja nimi vaihdettiin "The Return of the Black Deathiksi" (koodi Nihil 30CD).


title: The Return of the Black Death

text: Tapaus on jälkikäteen herättänyt keskustelua, koska on harvinaista, että kristillinen black metal -yhtye saa levytyssopimuksen maallisen levy-yhtiön kanssa. Ainoastaan Horden vuoden 1994 julkaisu, "Hellig Usvart", Nuclear Blastilla on toinen tunnettu vastaava tapaus. 16. joulukuuta 1998 julkaistussa haastattelussa Art for the Ears -verkkolehden kanssa rumpali Armoth kertoo: "Lähetimme [Cacophonoukselle] cd:n ja lyhyen historiikin. He halusivat kiinnittää meidät yhtiölleen musiikkimme takia, ja se on juuri mitä halusimme tehdä... Allekirjoitimme 2 albumin levytyssopimuksen." Myöhemmin vuoden 2000 The Christian Underground Zinen 4. numerossa haastattelija kysyi Antestorilta: "Teillä oli levytyssopimus Cacophonous Recordsin kanssa (ex-Cradle of Filth, Bal-Sagoth). Minkälaisia kokemuksia teille jäi siitä?" Yhtye vastasi: "Aika huonoja, oikeastaan. En voi sanoa, että he olisivat tehneet mitään muuta, kuin julkaisseet albumin. Ei rahaa, ei rojalteja, ei mitään." Haastattelija kysyi vielä: "Asettiko levy-yhtiö teille vaatimuksia imagonne suhteen?" Siihen yhtye vastasi: "Ei mitään sellaista. Sanoivat vain, että meidän ei kannata ihan kaikkialla julistaa, että olemme kristillinen yhtye, ja he sensuroivat sanoituksista sanat 'Lord' ja 'Jesus'. Itse poistimme parit tekstit, koska emme halunneet turhaan lähteä provosoimaan."


title: The Return of the Black Death

text: Metallipiireissä alkoi liikkua sitkeitä huhuja, että Cacophonous olisi välittömästi lakkauttanut levytyssopimuksen saatuaan selville Antestorin vakaumuksen. Tosiasiassa yhtyeen levytyssopimus oli voimassa vielä vuonna 2000. Cacophonous ei kuitenkaan pitänyt minkäänlaista yhteyttä Antestoriin, ja yhtye siirtyi myöhemmin Endtime Productions -levymerkille. Vuoden 1998 haastattelussa Svein Sander kertoi, että Cacophonous ilmoitti Antestorille olevansa konkurssissa. Vuonna 2000 yhtyeeseen liittynyt uusi laulaja Ronny Hansen kyseenalaisti levy-yhtiön tarkoitusperät haastattelussa, sillä yhtiön tallissa olleet muut yhtyeet olivat tiettävästi kokeneet vastaavaa:


title: The Return of the Black Death

text: Musiikillisesti albumi edustaa tyyliä, jota yhtye nimitti "sorrow metaliksi". Siinä yhdistyy aineksia black metalista, viikinkimetallista, norjalaisesta kansanmusiikista ja doom metalista, ja yhtyeen aiemmat death metal -ainekset on jätetty pois. Vemodin kitaransoitto painottuu hypnoottisiin black metal -tremoloriffeihin, äänituotanto on ohut ja raaka ja Martyrin laulu on korkeaa kirkunaa. Albumin tempo painottuu hitaisiin tahteihin, ja tyyliä luonnehtivat synkeät, alakuloiset ja sävyltään murheelliset koskettimet, jotka luovat eeppistä viikinkitunnetta. Aiempien teknisten kokeiluiden sijasta albumin musiikki painottuu esikoisalbumiin "Martyrium" verrattuna enemmän tunnelmaan, joka on kylmä ja hypnoottinen. Kappaleet kuten "Sorg" () sisältävät useita minuutteja folk-henkistä kosketinsoitinvetoista ilmapiiriä, joka eritoten painottuu surumielisen tunnelman luomiseen. "Ancient Prophecy" on yli 8-minuuttinen hidas black-doom metalin risteytyskappale. Albumin aloittava intro "Vinterferden" alkaa hyisellä pakkastuulen huminalla, jota seuraa viikinkihenkinen melodia ja alakuloinen, möreä puheääni, joka lausuu norjan kielellä synkeitä aatoksia. Samalla tavoin albumi päättyy outroon, joka käsittää ääninäytteitä, tuulen ujelluksesta ja muista aavemaisista äänistä sekä samaisesta henkilöstä lausumassa möreällä äänellään aatoksiaan norjaksi. "The Return of the Black Deathin" yhdestätoista kappaleesta vain neljä ovat englanninkielisiä ja loput norjankielisiä. Albumin sanoitukset käsittelevät lähinnä henkilökohtaista, sisäistä pimeyttä, kamppailua sisäistä pahuutta vastaan, surua, pelastuksen kaipuuta, viikinkejä ja kuolemaa. Esimerkki "A Sovereign Fortressin" sanoituksista, jotka käsittelevät henkilökohtaista suhdetta Jumalaan:


title: The Return of the Black Death

text: Albumia myytiin tiettävästi "varsin paljon Yhdysvalloissa" Ronny Hansen (Vrede) kertoi 13. joulukuuta 2007 tehdyssä haastattelussa Intense Radion Bob Beemanin kanssa, että "useiden kuulemieni tietolähteiden mukaan "The Return of the Black Deathia" on myyty yli 10 000 kappaletta, ja sen myynti jatkuu vieläkin." The Return of the Black Death sai ilmestyessään hyvän vastaanoton. Esimerkiksi brittiläiset metallimusiikin aikakauslehdet Kerrang! ja Terrorizer antoivat molemmat albumille 4 pistettä 5:stä. Ihailijoiden antamasta palautteesta rumpali Svein Sander kertoo:


title: The Return of the Black Death

text: No Life 'til Metal -sivuston Scott Watersin mukaan albumin ensimmäinen painos myytiin loppuun melkein heti julkaisunsa jälkeen. HM-lehden ja The Whipping Post -sivuston kriitikko Matt Morrow antoi albumille täydet 10 pistettä ja kirjoitti: "Antestorin "The Return of the Black Death" on juuri se, jota kristilliset black metal -piirit tarvitsivat." "The Return of the Black Death" kuuluu kristillisen metallimusiikin tärkeisiin merkkiteoksiin, ja se on mainittu muun muassa The Metal for Jesus! -sivuston "Christian Metal History" -otsikon alla merkittävänä albumina.


title: Suvi Koponen

text: Suvi Koponen (oikealta nimeltään Suvi Maria Riggs, o.s. Koponen, s. 26. maaliskuuta 1988 Vantaa) on Yhdysvalloissa asuva suomalainen malli, joka voitti MTV3:n "Mallikoulu"-sarjan ensimmäisen tuotantokauden vuonna 2005. Voitto toi mallisopimuksen Milanossa, Pariisissa ja New Yorkissa toimivan Women-toimiston kanssa.


title: Suvi Koponen

text: Mallikoulu-ohjelman tuomarit muistelevat hetkeä, jolloin näkivät Koposen ensimmäiset valokuvat: "Vau, tässä on tähti! Ihan kuin hän olisi tehnyt tätä koko ikänsä!"


title: Suvi Koponen

text:
Vuodesta 2005 alkaen Koponen on huomattu myös kansainvälisesti. Tunnettu mallisivusto Models.com rankkasi hänet vuonna 2006 kuukauden tulokkaaksi, sekä 50 halutuimman mallin joukkoon.
Syyskuussa 2006 Koponen avasi ja lopetti Pradan näytöksen Milanossa toimien näin näytöksen päämallina ja saaden huomiota muotijulkaisuissa. Esiintyminen poiki Koposelle sopimuksia useiden maineikkaiden yhtiöiden kanssa ja hän onkin työskennellyt Balenciagalle, Burberry Prorsumille, Chloélle, Christian Diorille, Dolce & Gabbanalle, Fendille, Hermèsille, Karl Lagerfeldille, Louis Vuittonille, Max Maralle, Missonille, Nina Riccille, Emilio Puccille, Emanuel Ungarolle, Versacelle, Yves Saint Laurentille, Anna Suille, Vera Wangille, Marc Jacobsille, Donna Karanille, Anne Kleinille, Miu Miulle, BCBG Max Azrialle ja Calvin Kleinille.


title: Suvi Koponen

text: Koponen on esiintynyt useissa muotijulkaisuissa, kuten suomalaisissa Pàp- ja Trendi-lehdissä, Ruotsin Ellessä, saksalaisen Amican kannessa sekä Italian, Britannian, Ranskan ja Yhdysvaltain Voguessa. Häntä ovat kuvanneet Steven Meisel, Mario Testino sekä Craig McDean. Koponen toimi loppukesästä 2007 Blumarinen, Pradan, Calvin Kleinin, Balenciagan ja Mulberryn mainoskampanjoissa.


title: Suvi Koponen

text: Syyskuussa 2007 hänet rankattiin New York Fashion Weekin neljänneksi parhaimmaksi malliksi.


title: Suvi Koponen

text: Maaliskuussa 2008 Koponen oli ensimmäistä kertaa Voguen kannessa. Hän oli aiemmin samana vuonna ollut esimerkiksi Purple- ja i-D-lehtien kansissa. Hän uusi myös sopimuksensa Blumarinen kasvona. Syksyllä 2008 Koponen palasi Calvin Kleinin kasvoksi (Calvin Klein Collection).


title: Suvi Koponen

text: Koponen valittiin kesäkuun 2010 Ranskan Ellen kanteen. Hän on vakiinnuttanut paikkansa maailman huippumallien joukossa. Vuonna 2014 hän oli kahdeksas Models.comin mallilistassa. Hänen kansikuvansa Pariisin ja Venäjän maaliskuun Voguessa ID:ssä, useat editorialit eri maiden Vogue-lehdissa, New York Timesissä, Vanity Fearissa sekä suuret kampanjat Calvin Kleinille, Chloelle, Alexander MQueenille ym ovat nostaneet hänet yhdeksi seuratummaksi huippumalliksi maailmassa


title: Suvi Koponen

text: Suvi myöntää mallimaailman hyvät puolet, mutta on tietoinen myös glamourin kääntöpuolesta, raa'asta kilpailusta ja rankoista kuvauspäivistä. "Mä en ole ikinä välittänyt julkisuudesta, mutta se on pakko kestää. Yritän välttää sitä mahdollisimman paljon," hän kertoo "Missä he ovat nyt? Mallikoulun Suvi" -dokumentissa.


title: Suvi Koponen

text: Koponen seurusteli vuodesta 2009 ja avioitui mallina toimivan Tyler Riggsin kanssa vuonna 2012, jolloin hän vaihtoi sukunimekseen Riggs. Joulukuussa 2016 Riggs synnytti Juniper-nimisen tyttövauvan ammeeseen ja maaliskuussa 2018 kylpyhuoneen suihkussa seisten Raelyn-nimisen tyttären.


title: Smallville (6. tuotantokausi)

text: Smallvillen 6. tuotantokausi käynnistyi Yhdysvalloissa 28. syyskuuta 2006. Kausi sisältää 22 jaksoa. Kauden viimeinen jakso esitettiin Yhdysvalloissa 17. toukokuuta 2007.


title: Smallville (6. tuotantokausi)

text: Suomessa ensimmäinen jakso nähtiin 25. maaliskuuta 2007.Zod riehuu Maassa ja aikoo tuhota sen. Ihmisten kohtalon voi pelastaa vain yksi ihminen, kun Clark on vankina varjovyöhykkeellä. Jaksossa nähdään Smallville-sarjassa uusi hahmo, mutta Teräsmies-sarjakuvista tuttu hahmo, Jimmy Olsen.


title: Smallville (6. tuotantokausi)

text: Clark alkaa saada yllättäen aivastuksia, joilla on seurauksia. Lex siepataan ja samaan aikaan hänen vanha kaverinsa saapuu Metropolisiin. Lois yrittää saada uutta työpaikkaa ja Lana saa selville jotain Lexistä.


title: Teijo Eloranta

text: Teijo Risto Johannes Eloranta (s. 3. tammikuuta 1960 Helsinki) on suomalainen näyttelijä.


title: Teijo Eloranta

text: Eloranta valmistui teatteritaiteen maisteriksi vuonna 1994 Teatterikorkeakoulusta. Hän oli vuodet 1992–1994 kiinnitettynä näyttelijänä Lahden kaupunginteatterissa, jonka jälkeen hän on toiminut freelancerina. Teatteriurallaan hän on vieraillut muun muassa KOM-teatterissa, Oulun kaupunginteatterissa, Svenska Teaternissa ja Turun kaupunginteatterissa. Hän on näyttelemisen ohella myös ohjannut näytelmiä, muun muassa Molièren näytelmät "Luulosairas" ja "Saituri", ja Samuel Beckettin näytelmän "Leikin loppu". Eloranta on toiminut myös improvisaatio- ja vuorovaikutuskouluttajana ja kuulunut vuodesta 1995 alkaen Stella Polaris -improvisaatioteatteriryhmään.


title: Teijo Eloranta

text: Ensimmäisen elokuvaroolinsa Eloranta teki Juha Rosman ohjaamassa nyrkkeilyelokuvassa "Kuka on Joe Louis?" vuodelta 1992. Myöhemmin hän on näytellyt muun muassa elokuvissa "Kukkia ja sidontaa", "Valo" ja "Saippuaprinssi". Lisäksi Eloranta on nähty useammassakin televisiotuotannossa, muun muassa MTV3:n sarjoissa "Salatut elämät" ja "Vapaa pudotus" (jälkimmäisessä myös käsikirjoittajana), ja Ylen sarjoissa "Tie Eedeniin", "Kotikatu" ja "Pirunpelto". "Pirunpelto"-sarjassa hän oli kiero pankinjohtaja Östelä, joka ajautui napit vastakkain lähes kaikkien sarjassa olleiden henkilöiden kanssa.


title: Teijo Eloranta

text: Ääninäyttelijänä Eloranta on toiminut elokuvassa "" (2011).


title: Teijo Eloranta

text: Hän on laulanut sanoittamiaan blues-kappaleita vuonna 2006 perustamassaan yhtyeessä.


title: Kalahuuhkaja

text: Kalahuuhkaja ("Bubo zeylonensis" tai "Ketupa zeylonensis") on pöllö, joka kuuluu kalahuuhkajien 4–jäseniseen sukuun.


title: Kalahuuhkaja

text: Linnun pituus on 54–57 cm. Lähes huuhkajan kokoinen pöllö, joka on selkäpuolelta punaruskea ja voimakkaasti tummaviiruinen. Alapuoli on vaaleanruskea mustin pitkittäisjuovin, kurkku on valkoinen. Silmät ovat keltaiset ja päässä on huuhkajamaiset korvatupsut. Sukupuolet ovat samanväriset. Soidinhuuto on pehmeä "huputus" tai voimakkaampi huhuilu.


title: Kalahuuhkaja

text: Kalahuuhkajan varpaissa on terävät nystyrät liukkaiden saaliseläinten kiinni pitämiseksi. Jalat ovat höyhenettömät, jotta märät höyhenet eivät haittaisi lentoa. Tavallisesti pöllöillä on höyhenpeitteiset jalat ja varpaat.


title: Kalahuuhkaja

text: Aasian eteläosat Etelä-Kiinasta Intiaan ja Levanttiin. Lähi-idässä harvinainen, Levantissa arvioidaan pesivän 2–20 paria.* Maailmanlaajuisesti laji on ilmeisesti vähenemässä, mutta tarkkoja tietoja ei ole. Lajia ei ole tavattu Suomessa.


title: Kalahuuhkaja

text: Asuu vesistöjen läheisyydessä avoimessa metsämaastossa ja istutusmetsissä.


title: Kalahuuhkaja

text: Pesä on kallion- tai puunkolossa tai jonkin petolinnun vanhassa pesässä. Naaras munii 1 tai 2 munaa. Haudonta kestää noin 38 päivää. Poikaset ovat lentokykyisiä 7 viikon ikäisinä.


title: Kalahuuhkaja

text: Nimensä mukaisesti kalahuuhkaja syö paljon kalaa. Se saalistaa lentämällä veden yllä ja sieppaamalla saaliin kynsiinsä. Se myös väijyy istuen veden ylle kaartuvan puun oksalla tai latvassa. Se voi myös kahlata vedessä saaliin perässä. Kalojen lisäksi se syö rapuja, ja vähemmässä määrin muuta liharuokaa.


title: Piikkisilmä

text: Piikkisilmä ("Pangio kuhlii") on Kaakkois-Aasian joissa ja järvissä tavattava noin 10 cm:n pituinen pitkulainen kala, joka on saanut nimensä pienistä silmien alla olevista piikeistä, jotka voi tarvittaessa kääntää ulospäin. Se on suosittu akvaariokala samoin kuin sukulaisensa siaminpiikkisilmä ("Pangio myersi").


title: Piikkisilmä

text: Piikkisilmä on noin 10 cm:n pituinen matomainen kala. Sukupuolierot ovat lähes olemattomat, mutta terve täysikasvuinen naaras on koirasta pulskempi.


title: Piikkisilmä

text: Kalan vartalossa on 6-10 epäsäännöllistä tummanruskeaa raitaa. Juovat eivät jatku yhtenäiinä kalan mahan alta.


title: Piikkisilmä

text: Piikkisilmä on kotoisin Kaakkois-Aasian joista ja järvistä. Alkuperäinen "Pangio kuhlii" määritettiin Javan saarelta ja sai nimensä Heinrich Kuhlin mukaan. Pangio-suvusta on nyttemmin määritetty neljä lajiryhmää. Kuhlii-ryhmän lajeja on vaikea erottaa toisistaan, ja luultavasti useimmat piikkisilmän (jota kutsutaan myös aitopiikkilmäksi) nimellä akvaarioihin myydyt kalat ovat olleet aaltopiikkisilmiä "Pangio semicincta".


title: Piikkisilmä

text: Piikkisilmät ovat hämäräaktiivisia. Ne piilottelevat päivisin mielellään esimerkiksi kasvien lomassa ja juurakoiden alla. Siksi niille tulee akvaariossa varata sopivia piilopaikkoja, kuten kivien välisiä koloja tai kumolleen kaadettuja ruukkuja. Ne voivat myös kaivautua pohjahiekkaan, mutta eivät viihdy karkeassa sorassa. Ne ovat sosiaalisia kaloja ja siksi niitä pitäisi aina hankkia kerralla useampia. Piikkisilmälajeja on monia: jotkin ovat pystyraidallisia, toiset yksivärisen ruskeita.


title: Piikkisilmä

text: Piikkisilmät kutevat pinnassa, josta vihertävät mätimunat laskeutuvat kasvien joukkoon. Lisääntyminen on akvaario-oloissa harvinaista, mutta toisaalta kalat ovat pitkäikäisiä, ne voivat viihtyä akvaariohoidokkina 5-10 vuotta.


title: Piikkisilmä

text:
Piikkisilmät pitävät lämpimästä (24–30-asteisesta) ja pehmeästä vedestä, jonka pH on 6,0–7,0. Uimatilaa tulisi olla ainakin 80 litraa.
Piikkisilmät syövät luonnossa muun muassa levää ja raatoja. Akvaario-oloissa niitä voidaan ruokkia esimerkiksi spirulina-tableteilla ja katkarapupelleteillä; myös pohjaan pudonneet ruokahiutaleet kelpaavat.


title: Columbo

text: Columbo on yhdysvaltalainen television rikossarja, jonka loivat Richard Levinson ja William Link. Pilottielokuva lähetettiin vuonna 1968. Sarjaa esitettiin säännöllisesti Yhdysvalloissa vuosina 1971–1978 ja satunnaisesti 1989–2003. Peter Falk esitti sarjan pääroolissa komisario Columboa, Los Angelesin poliisin henkirikoksiin erikoistunutta rikostutkijaa.


title: Columbo

text: Columbo on nuhjuiseen popliinitakkiin pukeutunut, sikareita sauhutteleva, Peugeot 403:lla ajeleva, ensivaikutelmaltaan hieman hidasälyiseltä vaikuttava komisario. Todellisuudessa Columbo kuitenkin käyttää harkitusti ylikunnioittavaa asennettaan ja hajamielistä persoonaansa tuudittaakseen rikoksista epäillyt väärään turvallisuudentunteeseen. Hahmon esikuvana oli rikostutkija Porfiri Petrovitš Fjodor Dostojevskin romaanista "Rikos ja rangaistus". Columbo selvittää tapaukset kiinnittämällä äärimmäisen tarkkaa huomiota epäillyn kertoman tarinan pienimpiinkin epäjohdonmukaisuuksiin sekä piinaamalla epäiltyä, kunnes tämä joutuu tunnustamaan tekonsa. Columbon tavaramerkkinä on poistua haastattelupaikalta ja säännöllisesti joko pysähtyä ovensuuhun tai palata hetkeä myöhemmin kysymään ”vielä yhtä asiaa” epäillyltä. ”Vielä yksi asia” toi aina päivänvaloon merkittävän epäjohdonmukaisuuden.


title: Columbo

text: Joissakin jaksoissa Columbolla on koira, joka on rodultaan basset hound. Hän myös mainitsee lähes joka jaksossa vaimonsa, jota ei kuitenkaan koskaan nähdä. Rouva Columbosta on silti tehty kolmetoistaosainen spin-off-sarja vuonna 1979. Sarjassa rouva Columboa näytteli Kate Mulgrew. Myös Columbon ja hänen vaimonsa etunimi on pysynyt salassa, vaikkakin jaksossa "Death Weight" ("Kuollut paino") nähdään nopeahkossa lähikuvassa Columbon virkamerkki ja henkilötodistus, jossa allekirjoituksena on Frank Columbo. Rouva Columbon nimi tuli ilmi "The Dean Martin Show" -ohjelmassa vuonna 1977, jossa Falk vieraili Columbon roolihahmona, ja pyysi Frank Sinatraa vilkuttamaan kameralle ja sanomaan vaimolleen ”hei, Rosie!”


title: Columbo

text: Televisiokriitikot ja -historioitsijat pitävät merkittävänä tapaa, jolla sarja käänsi päälaelleen perinteisen ”kuka sen teki?” -kaavan kliseet. Tyypillisessä murhamysteerissä murhaajan identiteettiä ei paljasteta ennen tarinan loppuhuipennusta, ja sankari paljastaa tappajaan viittaavia johtolankoja. Useimmissa Columbon jaksoissa katsojat kuitenkin näkevät rikoksen heti alussa ja tietävät tarkalleen, kuka sen teki ja kuinka se tehtiin, vaikka itse murhaa ei aina näytetäkään. Katsojien kannalta ”mysteeri” piilee siinä, mitkä ovat ne johtolangat, joiden perusteella Columbo selvittää ja paljastaa tappajan syyllisyyden. Tämä mahdollistaa sen, että tarina kehkeytyy enemmän rikollisen kuin Columbon itsensä näkökulmasta. Itse asiassa joissakin jaksoissa Columbo ei itse edes näyttäydy kuin vasta puolen tunnin kuluttua tarinan alusta, ja tätä ennen kuvaillaan rikoksen usein mutkikas luonne.


title: Columbo

text: Murhan jälkeen yleisö näkee, kuinka rikollinen pyrkii vimmatusti peittelemään jälkiään sitkeän poliisin jahdatessa häntä joka askeleella, kunnes tappaja lopulta tekee kohtalokkaan erehdyksen, ja Columbo nappaa hänet. Columbon tavoista johtuen tappaja tuntee aluksi olevansa turvassa ja ”auttaa” ilomielin Columboa tämän tutkimuksissa antaen vaihtoehtoisia selityksiä epäselviltä vaikuttaviin kohtiin. Lopulta tappaja kuitenkin ensin ärsyyntyy ja viimein hermostuu huomatessaan Columbon nokkeluuden.


title: Columbo

text: Tämä tietty kaavamaisuus ja Columbon omalaatuiset tavat ovat osa sarjan viehätystä. Koska tappaja on yleensä varakas verrattuna Columbon nähtävästi vaatimattomaan taustaan ja tuloihin, sarja tarjoaa myös joitakin ilmentymiä luokkaristiriidoista. Columbo osoittaa silti harvoin vihamielisyyttä näitä etuoikeutettuja murhaajia kohtaan ja näyttää itse asiassa pitävän monista heistä.


title: Columbo

text: Sarjan jaksot ovat kestoltaan (70–100 minuuttia) kokoillan elokuvan mittaisia.


title: Columbo

text: Jotkut näyttelijät ovat esittäneet murhaajaa useissa jaksoissa, mutta roolihahmo on ollut eri. Heistä mainittakoon Robert Culp ja Jack Cassidy (molemmat kolme kertaa), sekä erityisesti Patrick McGoohan, joka näytteli murhaajan osan neljässä jaksossa ja voitti Emmyn kahdesta roolista.


title: Columbo

text: Ensimmäisen tuotantokauden ensimmäisen jakson ohjasi silloin 25-vuotias Steven Spielberg.


title: Columbo

text: Sarjan kaikki jaksot ovat ilmestyneet DVD:llä Suomessa.


title: Ennen lähtöä

text: Ennen lähtöä on Leena Lehtolaisen Maria Kallio -rikosromaani vuodelta 2000. Kustantaja oli Tammi.


title: Ennen lähtöä

text: Kirjan tapahtumat sijoittuvat Espooseen, ja tarina alkaa kuvitteellisen kaupunginvaltuutettu Petri Ilveskiven surmasta. Romaani on käännetty usealle kielelle.


title: Ennen lähtöä

text: Huonekalusuunnittelija ja vihreiden kunnallispoliitikko Petri Ilveskivi löytyy kuoliaaksi pahoinpideltynä. Ilveskivi oli polkupyörällä matkalla Espoon kaupunkisuunnittelulautakunnan kokoukseen, ja on tunnettua, että hän ajaa aina samaa reittiä. Paikalta löytyy moottoripyörän jälkiä.


title: Ennen lähtöä

text: Ilveskivi oli avoimen homoseksuaalinen ja eli rekisteröidyssä parisuhteessa Tommi Laitisen kanssa. Aluksi tekijäksi arvellaan skini ja uusnatsi Jani Väinölää, joka oli aiemmin tovereidensa kanssa pahoinpidellyt Ilveskiven ja Laitisen. Väinölän kotoa löytyy kylpyhuoneeseen kätkettyä heroiinia. Häntä kuulustellaan, mutta hänellä on alibi.


title: Ennen lähtöä

text: Huumeet esitetään mahdolliseksi motiiviksi, ja tämän sekä sen takia, että kyseessä on poliitikon murha, Kallio joutuu raportoimaan tutkinnan edistymisestä poliisin johdolle sekä kollegoilleen huume- ja atarijaoksen esimiehille. Myös kaupunkisuunnittelulautakunnan puheenjohtaja, turvallisuusalan liikemies Reijo Rahnasto on innokas kuulemaan tutkinnan edistymisestä.


title: Ennen lähtöä

text: Ilveskivi on ehdottanut Eila Honkavuorelle, joka on kaupunkisuunnittelulautakunnassa kuten hänkin, että tämä synnyttäisi lapsen hänelle ja Laitiselle. Honkavuoren mies Turo Honkavuori on steriili ja väittää olleensa tietämätön asiasta. Laitinen sai tietää asiasta Ilveskiveltä vasta viimeisenä aamuna, mistä oli seurannut riita. Asia antaa mahdollisen motiivin Laitiselle ja Turo Honkavuorelle.


title: Ennen lähtöä

text: Valokuvaaja Kim Kajander paljastaa, että hänellä on ollut yhdenyönsuhde Ilveskiveen. Kajander on kihloissa Eriikka Rahnaston kanssa. Vaikka Kajander uskoo, ettei Eriika tiedä asiasta, potentiaalisesti tällä on motiivi ja moottoripyörä, mutta tälläkin on alibi. Eriikan isä on Reijo Rahnasto, jonka motiivi voisi suuttunut tyttärensä puolesta.


title: Ennen lähtöä

text: Kallio vierailee Liisa Rasilaisen kanssa seksuaalivähemmistöjen karaokebaarissa, jossa Kim Kajander esittää laulun.


title: Ennen lähtöä

text: Moottoripyörää koskeva tieto linkittyy Marko Seppälään, jolla on nuoresta asti ollut useita tuomioita pahoinpitelyistä ja omaisuusrikoksista. Seppälä on ollut kateissa useamman päivän ajan. Seppälän vaimo Suvi kieltäytyy ensin puhumasta poliisille.


title: Ennen lähtöä

text: Marko löytyy kuolleena Ämmässyön kaatopaikalta, ja tekninen tutkinta paljastaa, että hän on Ilveskiven tappaja. Suvi Seppälä paljastaa, että Marko oli saanut ison palkkion pahoinpitelystä. Kallio epäilee, että Seppälän toimeksiantaja surmasi Seppälän.


title: Ennen lähtöä

text: Eila Honkavuori kertoo, että Ilveskivi ja Rahnasto olivat napit vastakkain Laajasalon alueen kaavasta. Rahnasto ei pannut painoa ympäristönsuojelulle. Honkavuoren mukaan Rahnaston on huhuttu saaneen lahjuksia: mieleisen kaavoituspäätöksen saaneet yrittäjät ovat tilanneet turvajärjestelyt Rahnastolta.


title: Ennen lähtöä

text: Kallio alkaa epäillä Rahnastoa Ilveskiven pahoinpitelyn toimeksiantajaksi ja Seppälän surmaajaksi, mutta Espoon poliisin johto torjuu yhteyden ja määrää lopettamaan Ilveskiven surman tutkinnan. Myöhemmin Taskinen paljastaa, että häntä on painostettu uhkaamalla viedä hänen päivähoidon suunnittelijana työskentelevän vaimonsa Tertun työpaikka.


title: Ennen lähtöä

text: Kallion perheen omakotitalon postilaatikkoon on asennettu pommi. Postilaatikolle ehtii ensimmäisenä Einstein-kissa, joka loukkaantuu räjähdyksessä. Räjähdystä tutkii KRP:n ylikonstaapeli Muukkonen. Muukkonen ottaa vakavasti Kallion epäilyn yhteydestä Rahnastoon, eivätkä häntä sido Kallion esimiesten määräykset.


title: Ennen lähtöä

text: Edellisessä kirjassa Tuulen puolella kuvatussa rikoksesta istuva Mikke Sjöberg antaa Kalliolle vankilassa kuulemansa tiedon, että pommin asettaminen on tilattu Jani Väinölältä. Väinölän asunnosta löytyy räjähteitä, ja Anu Wang ja Liisa Rasilainen saavat tämän tunnustamaan rikos pelottelemalla kostolla vankilassa. Väinölä kertoo, ettei tuntenut toimeksiantajaa.


title: Ennen lähtöä

text: Suvi Seppälä ottaa yhteyttä Rahnastoon ja kutsuu paikalle Kallion. Rahnasto väittää kaikkea sattumaksi. Suvi käy Rahnaston kimppuun, ja molemmat viedään poliisilaitokselle. Siellä Väinölä tunnistaa toimeksiantajakseen Rahnaston. Rahnastoa kuulustellaan, mutta hänet päästetään vapaaksi,


title: Ennen lähtöä

text: Rahnaston syyllisyydestä saadaan tekniset todisteet. Hänet saadaan kiinni, kun hän yrittää paeta väärällä passilla Viroon. Kalliolle selviää, että Rahnastolle on antanut vihjeen paeta ja tietoja aiemmista tutkinnan vaiheista joku poliisijohdista, ja syylliseksi paljastuu atarijaoksen esimies Laine.


title: Ennen lähtöä

text: Teoksen lopussa Koivu ja Anu Wang muuttavat yhteen. Heidän tupaantuliaisissaan Kallio sopii Taskisen kanssa ja päättää tehdä Antin kanssa toisen lapsen.


title: Dewey Tomko

text: Dewey Tomko (s. 31. joulukuuta 1946, Glassport, Pennsylvania) on yhdysvaltalainen pokeriammattilainen. Winter Havenissa, Floridassa asuva Tomko oli ennen pokeriuraansa lastentarhanopettaja.


title: Dewey Tomko

text: Elokuussa 2007 Tomkon pokeriuran turnausansiot ylittivät 4,8 miljoonaa dollaria.


title: Dewey Tomko

text: Tomko on tullut World Series of Pokerin (WSOP) pääturnauksessa kahdesti toiseksi. Vuonna 1982 hän hävisi Jack "Treetop" Strausille ja vuonna 2001 Carlos Mortensenille. Tomko on voittanut kolme WSOP-ranneketta. Vuonna 2006 Tomko oli mukana 50 000 dollarin H.O.R.S.E.-turnauksessa. Sen seitsemäs tila toi palkintona 343 200 dollaria.


title: Dewey Tomko

text: World Poker Tourilla (WPT) Tomko on ollut finaalipöydässä kahdesti: 2003 Bellagio Five-Diamond World Poker Classic -turnauksessa hän oli toinen (kakkospalkinto 552 853 USD) ja vuotta aiemmin Costa Rica Classicissa neljäs (14 650 USD).


title: Merja Kiviranta

text: Merja Kiviranta (s. 1. lokakuuta 1977, Oulainen) on suomalainen triathlonisti. Hän on ammatiltaan ravitsemusterapeutti, TtM.


title: Mario Innauer

text: Mario Innauer (s. 10. tammikuuta 1990) on itävaltalainen mäkihyppääjä ja olympiavoittaja Anton Innauerin poika.


title: Mario Innauer

text: Innauer edustaa SV Innsbruck-Bergiselin hiihtoseuraa. Hänen ensimmäinen maailmancup-kisansa oli Innsbruckin kilpailu tammikuussa 2007, jossa hän sijoittui 16:nneksi. Innauerin paras sijoitus maailmancupin osakilpailussa on 5. sija, jonka hän saavutti saman vuoden helmikuussa Titisee-Neustadtin osakilpailussa. Hän on Itävallan toisen teinisensaation Gregor Schlierenzauerin harjoittelukaveri.


title: Mutaharakka

text: Mutaharakka ("Grallina cyanoleuca") on australialainen varpuslintu, joka kuuluu monarkkien heimoon.


title: Mutaharakka

text: Linnun pituus on 26–30 senttimetriä ja paino keskimäärin 92 grammaa. Mutaharakka on räkättirastaan kokoinen musta-valkoinen lintu, jolla on vaalea nokka. Koiraalla on musta naama ja rinta, naaraalla valkoinen. Ääni on lajityypillinen ”pii-wii”.


title: Mutaharakka

text: Lajin kuvaili ja nimesi tieteelle englantilainen John Latham vuonna 1802.


title: Mutaharakka

text: Mutaharakka pesii yleisenä Australiassa, mantereen keskisiä asumattomia alueita lukuun ottamatta, sekä Timorilla ja Uuden-Guinean eteläosissa. Tasmaniassa se on harvinainen vierailija. Lajia ei ole tavattu Suomessa. Laji on runsastunut ihmisen toimien ansiosta, mutta viime aikoina kanta on paikoin ollut vähenemään päin. Vähenemisen syyksi on epäilty myrkyttymistä juottopaikkojen liian suolaisen juomaveden takia, tai myös siksi, että mutaharakat syövät myrkkyihin kuolleita etanoita.


title: Mutaharakka

text: Mutaharakka on kulttuurilintu, joka elää laitumilla ja viljelysmailla sekä nykyisin myös taajamissa ja kaupungeissa.


title: Mutaharakka

text: Pari rakentaa pesän puuhun usein jopa 20 metrin korkeuteen. Pesä on kokonaan muurattu kosteasta savesta, se on maljamainen, ja sijoitettu puun vaakasuoralle oksalle. Pesämalja vuorataan höyhenillä ja ruohoilla. Munia on 3–5, väriltään valkoisia tai vaaleanpunaisia punertavin täplin. Molemmat puolisot hautovat, haudonnan kesto on 17–18 päivää. Poikaset lähtevät pesästä vajaan kolmen viikon ikäisinä. Olosuhteiden ollessa suotuisat laji voi pesiä kahdesti kesässä. Pesimäaikaan mutaharakka voi olla aggressiivinen ihmisiä kohtaan.


title: Mutaharakka

text: Mutaharakka syö maassa eläviä hyönteisiä, etanoita ja muita selkärangattomia eläimiä.


title: Peniksensiirto

text: Peniksensiirto eli siittimensiirto on elinsiirto, jossa potilaan vaurioitunut penis korvataan joko keinotekoisella (ei kokeiltu ihmisiin) tai kuolleelta luovuttajalta saadulla terveellä peniksellä.


title: Peniksensiirto

text: Ensimmäinen tunnettu onnistunut peniksensiirto toteutettiin Kiinassa vuonna 2005. 44-vuotias potilas oli loukannut siittimensä liikenneonnettomuudessa. Viisitoista tuntia kestäneen toimenpiteen jälkeen mies kykeni jälleen virtsaamaan tavallisesti ja sai takaisin normaalin kykynsä erektioon. Penis oli siirretty 23-vuotiaalta aivokuolleelta mieheltä Kantonin sotilassairaalassa. Siirretty penis poistettiin 44-vuotiaalta myöhemmin "psykologisista syistä".


title: Peniksensiirto

text: Tutkijat ovat onnistuneesti korvanneet kaniinin siittimen keinotekoisesti valmistetulla, mutta ihmisiin tätä ei ole koetettu. Vaikka peniksensiirto on onnistunut vasta 2000-luvulla, jo 1970-luvun komediaelokuvissa "Percy" ja "Percy's Progress" tämä oli juonen pääaihe.


title: Yrjö Sariola

text: Yrjö Veikko Sariola (1. kesäkuuta 1932 Laukaa – 10. syyskuuta 2016 Jyväskylä) oli Lapuan hiippakunnan piispa vuosina 1974–1995.


title: Yrjö Sariola

text: Papiksi Sariolan vihki 1957 Mikkelissä Martti Simojoki, minkä jälkeen hän toimi Anjalankoskella, Kuusankoskella, Juvalla ja Virroilla seurakuntapastorina. Jyväskylän kaupunkiseurakunnan kappalaisen virasta hänet valittiin Laukaan kirkkoherraksi 1969. Hän toimi Kirkon koulutuskeskuksen vt. johtajana vuosina 1971–1972.


title: Yrjö Sariola

text: Teologian tohtoriksi hän väitteli 1968 Helsingin yliopistossa homiletiikasta koskien saksalaista saarnaa. Sen jälkeen hän toimi teologisen tiedekunnassa dosenttina.


title: Yrjö Sariola

text: Yrjö Sariola avioitui Anna-Maija Sariolan (o.s. Ahva) kanssa. Heidän lapsensa ovat Heikki, Olavi, Jukka ja Ilkka.


title: Glassport

text: Glassport on kunta Alleghenyn piirikunnassa Pennsylvanian osavaltiossa Yhdysvalloissa. Glassport sijaitsee Monongahela-joen rannalla noin 16 kilometriä Monongahela ja Allegheny-jokien risteyskohdasta. Vuoden 2000 väestönlaskennan mukaan kunnan asukasluku oli 4 993.


title: X-Out

text: X-Out (äännetään 'Crossout') on Rainbow Artsin julkaisema tietokonepeli. Se julkaistiin Commodore 64:lle vuonna 1989 ja Amigalle ja Atari ST:lle vuonna 1990.


title: X-Out

text: "X-Out" on tavanomainen, horisontaalisesti vierivä shoot-em-up-peli. Pelissä on ikäänsä nähden toimivat grafiikat ja hyvät äänet. Jokaisessa pelin kahdeksasta kentästä on oma taustamusiikkinsa ja kenttäpareissa oma tyylinsä.


title: Montan

text: Montan () on kunta Italiassa Etelä-Tirolin maakunnassa Trentino-Etelä-Tirolin alueella. Montan sijaitsee noin 35 kilometriä Trentosta pohjoiseen ja 20 kilometriä Bolzanosta etelään. Vuonna 2013 kunnassa oli 1 628 asukasta.


title: Nakhon Ratchasima (provinssi)

text: Nakhon Ratchasiman provinssi () on yksi Thaimaan provinsseista ("changwat"). Se sijaitsee maan koillisosassa Isanin alueella ja sen naapuriprovinssit ovat Chaiyaphum, Khon Kaen, Buriram, Sa Kaeo, Prachinburi, Nakhon Nayok, Saraburi ja Lopburi. Provinssin pinta-ala on 20 494 neliökilometriä ja siellä on arviolta 2 492 300 asukasta (vuonna 2017).


title: Nakhon Ratchasima (provinssi)

text: Nakhon Ratchasima sijaitsee maantieteellisesti Koratin laakiolla, jonka erottaa keskisestä Thaimaasta Phetchabunin vuorijono. Provinssin pääkaupunki on Muang Nakhon Ratchasima, joka tunnetaan myös nimellä "Korat".


title: Nakhon Ratchasima (provinssi)

text: Noin 14 kilometriä koilliseen Nakhon Ratchasimasta sijaitsee Wat Prasat Phanom Wanin pyhikkö 1200-luvulta. Paikalla oli alun perin hindujumala Shivalle omistettu temppeli; sinne rakennettiin buddhalaistemppeli ensimmäisen kerran Ayutthaya-aikakaudella. Nykyään paikalla on uudemmalta ajalta peräisin olevia kullattuja Buddhapatsaita.


title: Nakhon Ratchasima (provinssi)

text: Noin 37 kilometriä länteen Nakhon Ratchasimasta sijaitsee khmerien aikakauden temppeli Wat Prasat Hin Noen Ku, jossa on veistoksin koristeltu neliömäinen terassi 1100-luvulta.


title: Burma (kissa)

text: Burma (myös "burmankissa" tai "burmakissa") on kaakkoisaasialaislähtöinen, ihmisen kehittämä kissarotu. 1930-luvulla laivastolääkäri Joseph Thomson toi Burmasta Yhdysvaltoihin ruskean kissan, Wong Maun, joka on burmankissojen esiäiti. Wong Mau astutettiin ruskeanaamioisella siamilaisuros Tai Maulla, mistä burma-rotu sai alkunsa. Länsimaisen burman jalostukseen on siis käytetty siaminkissaa. Burmaa ei pidä sekoittaa pyhään birmaan, joka on vanha alkuperäisrotu – pyhiä birmoja on ollut buddhalaisissa temppeleissä ainakin 1400-luvulta alkaen. Alkujaan burmat olivat ruskeita, mutta jalostuksen myötä niitä on nykyään useanvärisiä. Suomeen burma tuli 1960-luvulla.


title: Burma (kissa)

text: Burma on keskikokoinen ja elegantti kissa, joka on luonteeltaan eloisa, seurallinen ja oppivainen. Sillä on lyhyt ja kiiltävä vartalonmyötäinen turkki. Burma on ruumiinrakenteeltaan linjakas ja solakka. Lihaksisto on kuitenkin voimakas, ja kissa on painavampi kuin ulkonäöstä voisi päätellä. Burman rinta on vahva ja pyöreä, raajat ovat ohuet ja tassut soikeat.


title: Burma (kissa)

text: Rodussa esiintyy useita värejä: creme, punainen, suklaa, lila, sininen ja ruskea sekä kilpikonnamuunnokset ruskea-, sini-, suklaa- ja lilakilpikonna. Niissä kaikissa vartalon alapuolen väri on vaaleampi kuin selän ja jalkojen. Kuvioita ei sallita missään värissä.


title: Loppiaisaatto

text: Loppiaisaatto () on William Shakespearen vuosien 1600–1601 välillä kirjoittama näytelmä.


title: Loppiaisaatto

text: Ensimmäisen kerran näytelmä esitettiin Middle Temple Hallissa 2. helmikuuta 1602. Esityksestä on säilynyt merkintä englantilaisen lakiopiskelijan John Manninghamin päiväkirjassa. Manningham oli kiinnittänyt huomiota näytelmän samankaltaisuuteen suhteessa Shakespearen aiempiin näytelmiin.


title: Loppiaisaatto

text: Näytelmää on mahdollisesti esitetty jo aiemmin Englannin hovissa Whitehallin palatsissa loppiaisaattona (5. tammikuuta) 1601, sekä myös pääsiäismaanantaina 6. huhtikuuta 1618 ja kynttilänpäivänä 1623.


title: Loppiaisaatto

text: Näytelmä oli yksi Shakespearen varhaisimpia teoksia, joita esitettiin Englannin restoraation alussa. Sir William Davenantin sovitus esitettiin vuonna 1661. Thomas Betterton esitti Sir Toby Belchin roolin. Samuel Pepys piti näytelmää hassuna ja hieman typeränä, mutta katsoi sen kuitenkin kolmesti. Näytelmästä tehtiin toinen sovitus vuonna 1703 nimellä "Love Betra'd, or, The Agreeable Disappointment".


title: Loppiaisaatto

text: 1600-luvun lopulla ja 1700-luvun alussa esitettiin vain näytelmästä tehtyjä sovituksia. Alkuperäisversiota esitettiin vuonna 1741. Vuonna 1820 Frederic Reynolds teki näytelmästä oopperaversion. 1900-luvun alussa näytelmästä tehtiin kaksi suurempaa tuotantoa, vuosina 1912 ja 1916.


title: Loppiaisaatto

text: Kun näytelmää esitettiin ensimmäisiä kertoja, kaikki naisroolit olivat miesten tai poikien esittämiä, mutta sittemmin käytännöksi on muodostunut valita naisia naisten rooleihin. Näytelmästä on kuitenkin tehty useita suosittuja esityksiä, joissa kaikki roolit ovat miesten esittämiä.Näytelmä sijoittuu Illyriaan, ikivanhaan alueeseen Adrianmeren itärannikolla. Seutu sijoittuu nykyisen Albanian alueelle ja on tärkeä näytelmän romanttisen ilmapiirin luoja.


title: Loppiaisaatto

text: Kuten niin monet Shakespearen komediat, myös Loppiaisaatto rakentuu väärän henkilöllisyyden ympärille. Näytelmän päähenkilö, Viola, haaksirikkoutuu Illyrian rannikolle näytelmän avauskohtauksessa. Viola menettää yhteyden kaksoisveljeensä Sebastianiin, jonka hän luulee menehtyneen. Pukeutuneena mieheksi hän pääsee herttua Orsinon hoviin palvelijaksi. Orsino on rakastunut vastikään veljensä menettäneeseen ja tämän kuolemaa surevaan Lady Oliviaan. Orsino päättää käyttää ”Cesariota” välittäjänä, mutta Olivia, joka uskoo Violan olevan mies, rakastuu komeaan ja kaunopuheiseen viestintuojaan. Viola puolestaan on rakastunut herttuaan, joka myös uskoo tämän olevan mies ja pitää tätä uskottunaan.


title: Loppiaisaatto

text: Sebastianin saapuessa näyttämölle syntyy hämmennys. Olivia erehtyy luulemaan häntä Violaksi (alb. Violeta) ja kosii Sebastiania. Pari vihitään salassa. Kun kaksoset esiintyvät yhtaikaa sekä Olivian että herttuan edessä, syntyy lisää hämmennystä heidän samankaltaisuudestaan. Lopulta Viola kuitenkin paljastaa olevansa todellisuudessa nainen ja kertoo, että Sebastian on hänen kadoksissa ollut kaksoisveljensä. Näytelmä päättyy herttuan ja Violan, Tobyn ja Marian sekä Olivian ja Sebastianin avioliittojen julistukseen.


title: Loppiaisaatto

text: Suuren osan näytelmästä vie koominen sivujuoni, jossa useat henkilöt juonittelevat saadakseen Olivian mahtailevan pääpalvelijan Malvolion uskomaan, että Lady Olivia haluaa naida hänet.


title: Loppiaisaatto

text: Maria, Sir Toby ja Sir Andrew Aguecheek yhdessä muiden kanssa vakuuttavat Malvoliolle, että Olivia on salaisesti rakastunut häneen. He kirjoittavat Olivian nimissä kirjeen ja pyytävät Malvoliota pukeutumaan keltaisiin sukkanauhoihin, olemaan töykeä muille palvelijoille ja hymyilemään kaikissa tilanteissa. Olivia, joka on surullinen Violan kiinnostumattomuudesta, kutsuu pääpalvelijansa ja järkyttyy, koska Malvolio näyttää menettäneen järkensä. Olivia jättää hänet juonittelijoiden käsiin ja Malvolio lukitaan huoneeseen, jonne vain pieni valonsäde yltää. Feste saapuu pilkkaamaan hänen ”hulluuttaan” pukeutuneena ensin papiksi ja tämän jälkeen omana itsenään. Näytelmän lopussa Malvolio saa tietää salaliitosta ja vannoo kostoa, mutta herttua lähettää jonkun (luultavasti Fabianin) rauhoittamaan häntä.


title: Isa-Eerika Lehto

text: Isa-Eerika Lehto (s. 26. helmikuuta 1973 Vantaa) on musiikkipedagogi, näyttelijä ja tv-toimittaja. Hän on opiskellut Kallion ilmaisutaidon lukiossa, Helsingin konservatoriossa ja Sibelius-Akatemiassa. Näyttelijänä hän on tehnyt töitä muun muassa Oulun, Turun ja Lahden kaupunginteattereissa. Syksyllä 2003 hän aloitti toimittajan työt "Buusteri"-nuortenohjelmassa.


title: Isa-Eerika Lehto

text:
1990-luvulla hän toimi Tarharyhmä-yhtyeessä laulajana sekä akustisen kitaran soittajana.
Tarharyhmä teki comebackin vuonna 2009.


title: Lee Remick

text: Lee Ann Remick (14. joulukuuta 1935 Quincy, Massachusetts Yhdysvallat – 2. heinäkuuta 1991 Los Angeles, Kalifornia, Yhdysvallat) oli yhdysvaltalainen näyttelijä. Hänellä oli rooleja mm. elokuvissa "Erään murhan anatomia" (ohj. Otto Preminger, 1959), "Viinin ja ruusujen aika" (ohj. Blake Edwards, 1962) sekä "Ennustus" (ohj. Richard Donner, 1976).


title: Lee Remick

text: Remickin elokuvadebyytti tapahtui vuonna 1957. Vuonna 1962 Remick oli ehdolla Oscar-palkinnon ja vuonna 1966 Tony Awardin saajaksi.


title: Lee Remick

text: Remick kuoli 55-vuotiaana munuaissyöpään Los Angelesissa, Kaliforniassa vuonna 1991. Hän on Hollywood Walk of Famessa. Näyttelijän ensimmäinen aviomies oli Bill Colleran, jonka kanssa hänellä oli poika ja tytär. Toisen avioliiton hän solmi Kip Gowansin kanssa.


title: Nykteus

text: Nykteus oli kreikkalaisessa mytologiassa Theban kuningas. Hänen hallituskautensa alkoi Polydoroksen kuoleman jälkeen. Häntä seurasi hänen veljensä Lykos.


title: Nykteus

text: Nykteus ja Lykos olivat joko spartti Khthonioksen tai nymfi Klonian ja Hyrieuksen tai Poseidonin ja plejadi Kelainon poikia. Veljekset pakenivat Euboiasta murhattuaan kuningas Flegyaan, asettuivat Hyriaan ja siirtyivät sitten Thebaan, koska he olivat kaupungin kuninkaan Pentheuksen ystäviä.


title: Nykteus

text: Nykteuksella oli kaksi tytärtä, Nykteis ja Antiope. Nykteis nai Polydoroksen, joka puolestaan seurasi Pentheusta. Heidän poikansa oli Labdakos. Pentheus ja Polydoros kuitenkin kuolivat pian, ja Nykteuksesta tuli hallitsija Labdakoksen nuoren pojan Laioksen sijasta.


title: Nykteus

text: Apollodoros kirjoittaa, että sen jälkeen kun Antiope oli tullut raskaaksi Zeukselle ja paennut naidakseen kuningas Epopeuksen Sikyonissa, Nykteus pyysi Lykosta rankaisemaan tytärtään ja teki itsemurhan häpeästä.


title: Nykteus

text: Pausanias kuitenkin väittää, että Nykteus johti thebalaiset Epopeusta vastaan mutta haavoittui ja hänet kannettiin takaisin Thebaan, jossa hän kuoli pyydettyään ensin Lykosta jatkamaan taistelua. Lykos seurasi veljeään Theban valtaistuimella.


title: Riikka Sirviö

text: Riikka Sirviö (s. 11. helmikuuta 1974 Kajaani) on suomalainen maastohiihtäjä.


title: Riikka Sirviö

text: Ensimmäiset suksensa Sirviö sai ollessaan vajaa kaksivuotias. Ensimmäisen kilpailunsa hän hiihti viiden vuoden iässä varuskunnan lasten hiihtokilpailussa, jossa hän sijoittui alle kuusivuotiaiden tyttöjen sarjassa viidenneksi.


title: Riikka Sirviö

text: Sirviön kilpaura ajoittui vuosille 1994–2003. Urallaan hän edusti Jyväskylän Hiihtoseuraa. Ensimmäisen maailmancup-kilpailunsa hän kävi 28. tammikuuta 1995. Hän voitti pronssia 4 × 5 km viestissä hiihdon maailmanmestaruuskilpailuissa 1997. Sirviö voitti nuorten piirinmestaruuden 5 km:lla ja viestihiihdossa vuonna 1992. Vuonna 1994 hän oli nuorten maailmanmestaruuskilpailuissa seitsemäs 5 km perinteisellä tyylillä hiihdetyssä hiihdossa. Vuosina 1995–2003 hän voitti yhden Suomen-mestaruuden, sai kuusi kertaa hopeaa ja neljä pronssia.


title: Riikka Sirviö

text: Sirviöllä oli uransa aikana lukuisia ongelmia, muun muassa Naganon olympialaiset 1998 jäivät häneltä väliin selkävaivojen takia.


title: Riikka Sirviö

text: Maailmancupissa Sirviö oli mukana viestijoukkueessa, joka sijoittui kolmanneksi Nove Mestossa tammikuussa 2002.


title: Idempotenssi

text: Matematiikassa funktion sanotaan olevan idempotentti, jos sillä suoritettava operaatio tuottaa saman tuloksen riippumatta siitä, suoritetaanko se vain yhden vai useamman kerran. Tämä "ominaisuus" on nimeltään idempotenssi. Toisin sanoen funktio formula_1 on idempotentti, jos ja vain jos kaikille alkioille formula_2 pätee


title: Idempotenssi

text: Matriisia "A" sanotaan idempotentiksi, jos "A" = "A". Tällöin "A":n määrittelemä lineaarikuvaus on funktiona idempotentti. Tällaiset lineaarikuvaukset ovat projektioita.


title: Idempotenssi

text: Tietotekniikassa metodi on idempotentti, jos sen vaikutukset ovat samat riippumatta siitä, suoritetaanko se vain yhden vai useamman kerran. Esimerkiksi metodi, joka toteuttaa asiakkaan osoitetietojen hakemisen tietokannasta on idempotentti metodi, sillä kysely ei muuta tietokannan tilaa. Toisaalta osoitetietojen tallennuskin voi olla idempotentti: se kyllä muuttaa tietokannan tilaa, mutta samojen osoitetietojen tallennus uudelleen ei sitä enää muuta. Sen sijaan asiakkaan tekemän tilauksen tallentava metodi ei tyypillisesti ole idempotentti, sillä metodin kutsuminen useita kertoja lisää vastaavan määrän tilauksia tietokantaan. Huomaa myös, että metodilla voi olla ohjelman tilaa muuttavia sivuvaikutuksia, vaikka se olisi idempotentti.


title: Idempotenssi

text: C-kielessä otsikkotiedostot pyritään yleensä suunnittelemaan idempotenteiksi siinä mielessä, että ohjelman toimintaan ei vaikuta se, otetaanko otsikkotiedosto mukaan käännettäessä #include-direktiivillä yhden vai useamman kerran. ISO-standardin mukaan standardikirjastojen otsikkotiedostojen on oltava idempotentteja.


title: Idempotenssi

text: WWW:n tiedonsiirrossa käytetyn HTTP-protokollan GET-metodia tulisi standardin mukaan käyttää ainoastaan tiedon hakuun palvelimelta, mikä on idempotentti ominaisuus (toisin sanoen, useiden samanlaisten GET-metodien suorittaminen vaikuttaa palvelimen tilaan samalla tavalla kuin jos metodi suoritettaisiin vain kerran). Käytännössä usein näin ei kuitenkaan ole, vaan järjestelmän tilaa muuttavat toiminnot kuten päivitykset ja poistot on toteutettu GETillä. Myös DELETE-metodin tulisi olla idempotentti: sillä on kyllä vaikutus palvelimen tilaan, nimittäin tietyn resurssin poistaminen, mutta saman pyynnön toistaminen ei aiheuta enää lisää vaikutuksia. POST-pyynnön taas voidaan olettaa olevan ei-idempotentti.


title: Muukalainen

text: Muukalainen voi tarkoittaa seuraavia asioita:


title: Ffdshow

text: ffdshow on avoimen lähdekoodin dekooderi (ja enkooderi), jota käytetään pääasiassa videon purkuun MPEG-4 ASP- (esimerkiksi Divx-, Xvid- tai FFmpeg MPEG-4-enkoodattu video) ja AVC (H.264) -formaateista, mutta myös muut audio- ja videomuodot ovat tuettuina. Ohjelma toimii Windowsissa ja on toteutettu DirectShow dekoodaussuodattimena.


title: Ffdshow

text: ffdshow ei sisällä mediasoitinta tai säiliöjäsentäjiä (parser). Sen sijaan, asennuksen jälkeen, yhteensopivat DirectShow toisto-ohjelmat kuten Windows Media Player, Media Player Classic, Winamp tai Zoom Player käyttävät ffdshow dekooderia automaattisesti, välttäen näin erillisten koodekkien asennuksen sen tukemille eri AV-muodoille. ffdshow konfiguroidaan (kuvassa oikealla) erillään soittimesta, erillisine audio- ja videoasetuksineen, joihin pääsee painamalla Käynnistä/Ohjelmat/ffdshow(poikkeuksena ZoomPlayer joka osaa avata ffdshown konfigurointityökalun soittimen käyttöliittymästä jolloin ffdshown asetuksia voidaan muokata reaaliaikaisesti videon pyöriessä taustalla).


title: Ffdshow

text: ffdshowta konfiguroimalla voidaan näyttää tekstitykset, sallia tai estää sisäänrakennettu tuki eri koodekeille, tehdä ruutukaappauksia, laittaa näppäimistöohjaus päälle, ja ehostaa elokuvia korkeammalla resoluutiolla, terävyydellä ja monilla muilla jälkikäsittelysuodattimilla. Sillä on kyky manipuloida ääntä efekteillä kuten taajuuskorjain, Dolby-dekooderi, kaiku, Winamp DSP-lisäkkeet jne. Jotkut jälkikäsittelysuodattimet on lainattu MPlayer Projektista ja AviSynth-suodattimista.


title: Ffdshow

text: ffdshow käyttää libavcodec-kirjastoa ja monia muita avoimen lähdekoodin ohjelmapaketteja purkamaan videota yleisimmistä muodoista, kuten MPEG-4 (mukaan luettuina Xvid, 3ivx, ja kaikki DivX:än versiot), VP6, H.263 (jota muun muassa YouTube käyttää), H.264/AVC, WMV ja moni muu. ffdshow dekoodaa myös MP3-, AAC-, Dolby AC3-, WMA- ja Vorbis-muotoista ääntä, muiden muassa.


title: Ffdshow

text: ffdshown jälkikäsittelyn videosuodattimia voidaan käyttää videoeditoreissa kuten VirtualDub tai AviSynth, konfiguroimalla VFW-asetuksia. Näissä editoreissa, ffdshowta voidaan käyttää enkoodaamaan MPEG-4 videota, joka on yhteensopivaa Xvid-, DivX- tai x264-koodekeiden kanssa, kuten myös häviötöntä videota ja muutamaa muuta libavcodecin tukemaa formaattia.


title: Ffdshow

text: Yleinen harhaluulo on, että ICL SSE/SSE2 koontiversiot (build) dekoodaavat videota paremmin kuin "general"-käännökset. Itse asiassa video-dekooderit on aina käännetty GCC:ssä ja ne on yleensä optimoitu käsin; sen sijaan ffdshown suodattimet hyötyvät ICL:stä.


title: Ffdshow

text: Koodekkipakettien tiedetään haitanneen ffdshown suorituskykyä menneisyydessä. Jotkut kirjoittavat ffdshown asetuksien päälle ja sekoittavat normaalin videosyötön, ja melkein kaikki asentavat vanhentuneita ffdshown versioita.


title: Ffdshow

text: Ensimmäiset versiot ffdshowsta julkaistiin keväällä 2002, vaihtoehtona hitaille ja bugisille DivX ;-) 3.11- ja Gator-saastuneille DivX 5.02-dekoodereille, ja tapana yhdistää MPlayerin nopeus ja laatu suuren käyttäjäkannan omaaviin Windows-mediasoittimiin. Jotkut DirectShow-dekooderit ovat sittemmin saaneet ffdshown kiinni nopeudessa, mutta eivät vedä vertoja sen ominaisuuksien runsaudessa. Se jatkaa vanhojen ja uusien mediaformaattien tukemista, sitä mukaa kun FFmpeg-kehittäjät niin tekevät.


title: Ffdshow

text: ffdshown pääkehittäjä oli Milan Cutka. Kun hän lopetti projektin päivityksen 2006, uudet ylläpitäjät avasivat ffdshow-tryouts:in forkkina, missä bugi- ja vakauskorjaukset, uudet ominaisuudet, ja koodekkipäivitykset jatkuvat. Alkuperäistä ffdshow-projektia voidaan pitää lopetettuna ja kuolleena. Tämä forkki tuottaa vähintään viikoittaisia käännöksiä, verrattuna alkuperäisen vuosittaisiin.


title: Fentermiini

text: Fentermiini (2-metyyli-1-fenyylipropaani-2-amiini) on ruokahalua alentava lääkeaine. Se on kemiallisesti amfetamiinin ja fenetyyliamiinin johdos. Fentermiini sai Yhdysvalloissa FDA:n hyväksynnän ruokahalua hillitsevänä lääkeaineena 1959. Fentermiinin kemiallinen kaava on CHN, moolimassa 149,23 g/mol ja CAS-numero 122-09-8.


title: Fentermiini

text: Fentermiinin ja fenfluramiinin/deksfenfluramiinin sekoitusta kutsutaan "fen-pheniksi". Vuonna 1992 julkaistun tutkimuksen mukaan tämä yhdistelmä tehosi ylipainoon paremmin kuin laihdutuskuuri. Sen kuitenkin havaittiin altistavan sydänläpän vaurioitumiselle, ja FDA:n kehotuksesta aine vedettiin markkinoilta syksyllä 1997. Fentermiini metaboloituu maksassa.


title: Fentermiini

text: Fentermiiniä on ollut saatavilla useimmissa maissa. Suomessa tätä ainetta on ollut saatavilla lääkereseptillä nimellä "Mirapront". Sen valmistaja oli Novo Industri. Fentermiinin käyttöön liittyy kuitenkin riippuvuuspotentiaali.


title: Fentermiini

text: Suomessa tätä lääkettä annosteltiin ionivaihtajaan sidottuna olevina kapseleina. Siten niiden imeytyminen elimistöön hidastui sekä tasaantui. Vuorokausiannostus oli 1-2 kapselia á 15mg vaikuttavaa ainetta, jolloin enimmäisenä vuorokausiannostuksena (max. dos.) oli 30 mg/vrk. Niiden annosvahvuus oli 15 mg/kapseli.


title: Fentermiini

text: Tämän lääkeaineen ainoa käyttöaihe oli obesiteetin eli liikalihavuuden hoito. Fentermiinin käyttöön sisältyi useita varovaisuusmääräyksiä.


title: Fentermiini

text: Mahdollisia sivuvaikutuksia ovat myös kohonnut verenpaine, takykardia, levottomuus tai unettomuus. Yliannostusoireisiin kuuluvat mm. levottomuus, aggressiivisuus, pahoinvointi, oksentelu, epäsäännöllinen sydämentykytys ja vapina.


Endoskooppinen retrogradinen kolangiopankreatikografia (ERCP) on lääketieteellinen sappi- ja haimateiden kuvantamismenetelmä, joka suoritetaan tähystyksen eli endoskopian avulla. ERCP:n yhteydessä voidaan tehdä myös erilaisia hoitotoimenpiteitä. Suomessa tehdään vuosittain noin 2000 ERCP-kuvausta pääosin yliopistosairaaloissa.


title: Endoskooppinen retrogradinen kolangiopankreatikografia

text: Lyhenne ERCP tulee menetelmän englanninkielisestä nimestä "endoscopic retrograde cholangiopancreatography". "Endoskooppinen" tarkoittaa tähystyksen eli endoskopian avulla suoritettavaa toimenpidettä. "Retrogradinen" viittaa siihen, että kuvauksen aikana edetään pohjukaissuolen nystyn kautta taaksepäin sappi- ja haimateihin – vastakohta termille on "anterogradinen", joka tarkoittaa eteenpäin eli tässä tapauksessa tiehyistä kohti pohjukaissuolta suuntautuvaa kuvantamista tai muuta toimenpidettä. Sana "kolangio-" viittaa sappiteihin ja "pankreatiko-" haimaan. ERC (endoskooppinen retrogradinen kolangiografia) tarkoittaa pelkkien sappiteiden ja ERP (endoskooppinen retrogradinen pankreatikografia) pelkkien haimateiden kuvantamista.


text: Ensimmäisen ERCP-tutkimuksen raportoi vuonna 1968 yhdysvaltalainen lääkäri William S. McCune (1909–1998). Aiheesta julkaistiin McCunen ensimmäisen raportin jälkeen seuraavat artikkelit vuonna 1970, kun japanilainen endoskopisti Oi Itaru kehitti ensin fiberoduodenoskopiaa eli pohjukaissuolen tähystystä ja sen jatkeena ERCP-tähystystä. Uuden tekniikan hyödyt tulivat pian selviksi, ja ERCP levisi 1970-luvulla käyttöön sairaaloissa ympäri maailman. Aluksi ERCP:itä tehtiin ainoastaan diagnostisena tutkimuksena esimerkiksi keltaisuuden, toistuvien haimatulehdusten tai epäillyn leikkauksenjälkeisen tulehduksen selvittämiseksi. Endoskooppinen sfinkterotomia kehitettiin vuonna 1974, ja ERCP:n käyttö laajeni hoidolliseksi: sen avulla pystyttiin muun muassa poistamaan sappi- ja haimateiden kiviä. Suomessa ERCP otettiin käyttöön noin vuonna 1974. Magneettikuvauksen kehittyminen 2000-luvulla on osittain korvannut ERCP:n pelkkänä kuvantamistutkimuksena, mutta toimenpideluontoisena tutkimuksena se toimii edelleen kultaisena standardina muille, korvaaville menetelmille. Suomessa tehdään vuosittain noin 2000 ERCP-toimenpidettä pääosin yliopistosairaaloissa ja suurissa keskussairaaloissa. Vertailun vuoksi Suomessa tehdään huomattavasti yleisempiä ja helpompia mahalaukun tähystyksiä eli gastroskopioita vuosittain noin 100 000.


text: ERCP-tutkimuksessa käytetään sivulle katsovaa duodenoskoopiksi kutsuttua tähystintä, joka viedään suun, nielun, ruokatorven ja mahalaukun kautta pohjukaissuoleen. Pohjukaissuolen seinämässä sijaitsee iso pohjukaissuolinysty ("papilla duodeni major"), johon sappi- ja haimatiet avautuvat. Pohjukaissuolinystyn suulla on Oddin sulkijalihas, joka huolehtii sappi- ja haimateiden sulkemisesta, ja nystyn sisällä oleva laajentuma on nimeltään Vaterin ampulla.


text: Sivulle katsovan tähystimen avulla viedään katetri eli ohut putki ison pohjukaissuolinystyn kautta sappi- tai haimateihin tai molempiin. Katetrin kautta tiehyisiin ruiskutetaan varjoainetta ja niistä otetaan röntgenkuva, joka näyttää sappi- ja haimateiden ulkomuodon sekä tiehyissä olevat ahtaumat ja kivet. Kuvan perusteella tehdään tarvittavat toimenpiteet. Tutkimuksen yhteydessä voidaan kerätä biopsia- ja harjanäytteitä sekä sappi- tai haimanestettä.


text: Läpivalaisuun voidaan käyttää nykyaikaista C-kaareksi kutsuttavaa röntgenlaitetta, joka liikkuvuutensa ansiosta mahdollistaa eri suunnista otettavat kuvat. Moderni digitaalitekniikka mahdollistaa muun muassa paremman kuvanlaadun, ja lääkäri voi seurata näytöltä reaaliaikaisesti sappi- ja haimateiden täyttymistä varjoaineella. C-kaari ei vaadi radiologin tai röntgenhoitajan läsnäoloa, vaikka radiologi voikin avustaa vaikeiksi osoittautuvissa tapauksissa. Varjoaineena voidaan käyttää joko halvempia ionisoituvia tai uudempia ja kalliimpia ionisoitumattomia aineita; ERCP:n kohdalla ei ole selvää näyttöä kummankaan paremmuudesta toiseen verrattuna.


text: Potilas on yleensä tutkimuksen aikana hereillä, mutta rauhoittavien lääkkeiden vaikutuksen alaisena. Lievän sedaation ansiosta osa potilaista ei jälkeenpäin edes muista tutkimuksesta mitään. Lapsipotilailla tutkimus voidaan tehdä yleisanestesiassa. Potilaan nielu puudutetaan, ja tarvittaessa voidaan käyttää kipulääkkeitä. Suolen liikkeiden vähentämiseksi voidaan antaa glukagonia ja antikolinergisesti vaikuttavia lääkeaineita. ERCP-tutkimus kestää 30 minuutista kahteen tuntiin. Perinteisesti ERCP-tutkimuksen jälkeen potilasta seurataan vuodeosastolla vuorokauden ajan. Koska mahdolliset komplikaatiot kuitenkin yleensä ilmenevät heti tutkimuksen jälkeen, ERCP-kuvauksia alettiin 1980-luvulta lähtien tehdä myös polikliinisesti, jolloin potilas pääsee kotiin samana päivänä.


text: ERCP:tä pidetään yhtenä vaativimmista mahasuolikanavan tähystystoimenpiteistä. ERCP:n opetteluun lääkäri tarvitsee erillisen koulutuksen, jonka aikana pitäisi hyvän tason saavuttamiseksi tehdä 180–200 toimenpidettä. Lisäksi laadun säilyttämiseksi ERCP-tutkimuksia tekevän yksikön tulisi suorittaa vähintään sata toimenpidettä vuodessa.


text: ERCP-tutkimusta ei voi tehdä yhteistyökyvyttömälle potilaalle, paitsi joissain tapauksissa yleisanestesiassa. Tutkimuksen vasta-aiheina pidetään haiman tuoretta pseudokystaa, tuoretta sydäninfarktia, akuuttia hengitysvajausta tai šokkia ja aiemmin tehtyjä tietyntyyppisiä vatsan alueen rekonstruktioleikkauksia (Roux-en-Y). Verenvuototaipumus on sfinkterotomian vasta-aihe. ERCP:n suhteellisia vasta-aiheita ovat muun muassa vakavat sydän- ja keuhkosairaudet ja tilanteet, joissa tutkimuksen riskit ovat suuremmat kuin odotettavissa oleva hyöty.


text: ERCP-kuvausta käytetään diagnostisiin ja hoidollisiin käyttötarkoituksiin. Diagnostinen kuvaus voidaan tehdä, jos epäillään sappi- tai haimateiden sairautta, tai jos potilaalla on epäselväksi jääneitä oireita kuten keltaisuutta. Hoidollinen käyttö tarkoittaa, että tutkimuksen yhteydessä otetaan näytteitä tai tehdään toimenpiteitä, joista yleisin on sfinkterotomia eli sappi-haimateiden laskukohdan halkaisu. Jos tarvitaan yksinomaan diagnostista tutkimusta, ERCP:n sijaan tehdään nykyisin usein magneettikolangiografia, jonka riskit ovat pienemmät. Hoidollisessa käytössä ERCP on kuitenkin edelleen korvaamaton.


text: ERCP voidaan tehdä diagnostisena tutkimuksena, jos henkilöllä ilmenee keltaisuutta eli ikterusta, jonka yhteydessä todetaan laajentuneet sappitiet. Laajentuminen, joka todetaan esimerkiksi ultraäänikuvauksella, johtuu tavallisesti sappiteiden tukoksesta. ERCP:n herkkyys ja tarkkuus keltaisuuden syyn selvittämisessä on erittäin hyvä, mutta riskien johdosta tutkimusta käytetään jatkuvasti vähemmän. ERCP:n hyvänä puolena taudin syyn selvittämisen lisäksi on mahdollisuus avata tukos esimerkiksi poistamalla sappikivet tai asentamalla stentti sappiteihin.


text: Sappikivitaudissa ERCP:llä pystytään havaitsemaan ja poistamaan sapenjohtimeen kiilautuneet kivet. Sappitiehytkivien diagnostiikka on viime vuosiin asti tehty perinteisesti ERCP:llä, mutta nykyään suositaan magneettikuvausta sen turvallisuuden takia.


text: ERCP-kuvauksella voidaan diagnosoida krooninen haimatulehdus ja määrittää sen vaikeusaste luokittelemalla tulehduksen haimatiehyisiin tekemät vauriot. ERCP:n avulla on myös mahdollista lievittää tulehduksen aiheuttamaa kipua esimerkiksi laajentamalla tiehyiden kaventumia. Akuutin haimatulehduksen tutkimuksessa tai hoidossa ERCP:tä ei normaalisti käytetä.


text:
ERCP:llä pystytään tutkimaan epäilyjä haima- tai sappitiesyövästä. Haimasyöpä onnistutaan yleensä toteamaan tietokonetomografia- tai magneettikuvauksella, mutta ERCP:llä havaitaan paremmin lähellä tiehyiden laskukohtaa eli papillaa sijaitsevat kasvaimet. ERCP-kuvausta käytetään myös epäiltäessä sappileikkauksen tai laparoskopian yhteydessä tulleita vaurioita sappiteihin. Lisäksi tutkimuksella voidaan selvitellä epäselvien ylävatsakipujen aiheuttajia.
ERCP:n etuna verrattuna esimerkiksi magneettikolangiografiaan ja muihin vatsan alueen kuvantamistutkimuksiin on mahdollisuus ottaa näytteitä ja tehdä toimenpiteitä kuvantamisen yhteydessä. ERCP:n pääasiallinen käyttö onkin nykyään nimenomaan hoidollisena tutkimuksena. Tähystyksen yhteydessä tehtäviä toimenpiteitä ovat muun muassa sappikiven poisto sappitiehyestä ja sappi- tai haimateiden laajennus. Toimenpiteiden edellytyksenä on yleensä ensin tehtävä sfinkterotomia eli Oddin sulkijalihaksen halkaisu.


text: Sappiteiden tukos, joka johtuu sappikivestä tai kasvaimesta, pystytään yleensä laukaisemaan poistamalla kivi tai asentamalla sappitieproteesi. Jos sappikivi on aiheuttanut sappitietulehduksen eli kolangiitin, tukoksen nopea laukaiseminen parantaa taudin ennustetta. Sappitiehytkivien poiston onnistumistodennäköisyys on kokeneella lääkärillä 87–97 prosenttia. Syövän aiheuttamassa sappi- tai haimatietukoksessa voidaan käyttää stenttiä eli muoviputkea palliatiivisena hoitokeinona keltaisuuden ja sappihapoista aiheutuvan kutinan vuoksi.


text: Hyvänlaatuiset sappiteiden kaventumat voidaan laajentaa pallolaajennuksella. ERCP:n yhteydessä voidaan myös ottaa näytteitä sappi- ja haimateistä, mikä lisää todennäköisyyttä havaita haiman tai sappiteiden syöpä.


text: Tavallisin ERCP:n yhteydessä suoritettava toimenpide on sfinkterotomia eli papillotomia, joka tarkoittaa sappi-haimateiden laskukohdassa sijaitsevan Oddin sulkijalihaksen halkaisua. Sulkijalihas halkaistaan pituussuunnassa esimerkiksi sähköveitsellä. Tarkoituksena on avata sulkijalihasta riittävästi, jotta reitti työkaluille on vapaa ja muita toimenpiteitä mahdutaan suorittamaan sappi- ja haimatiehyiden sisällä. Yleensä sfinkterotomia tehdään sappikivien poiston, sappiteiden pallolaajennuksen tai stentin asentamisen johdosta, mutta sitä voidaan käyttää myös hoitona Oddin sulkijalihaksen spasmin aiheuttamassa kivussa tai haimatulehduksessa. Sfinkterotomia tehdään Suomessa noin joka toisessa ERCP-tutkimuksessa.


text: ERCP-tutkimuksen aikana voidaan suorittaa sappi- tai haimatiehytkivien poisto. Noin 15 millimetriä halkaisijaltaan olevat kivet saadaan vielä poistettua suoraan, mutta sitä suuremmat täytyy ensin murskata palasiksi esimerkiksi murskaavalla korilla, laserilla tai kehonulkoisella murskaimella.


text: Ahtautunut Oddin sulkijalihas voidaan halkaisemisen sijasta laajentaa pallolla. Myös ahdas sappi- tai haimatie voidaan laajentaa ja siihen voidaan asentaa stentti eli putki, joka pitää tiehyen avoimena. Tavallisesti käytetään muovistenttejä, joiden ongelmana on niiden tukkeutuminen, jolloin putki täytyy vaihtaa uuteen muutaman kuukauden välein. Metalliset stentit eivät tukkeudu yhtä helposti, mutta niitä ei voi asennuksen jälkeen enää poistaa, joten niitä käytetään vain syövän aiheuttamissa tukoksissa.


text: Muita ERCP:n yhteydessä tehtäviä toimenpiteitä ovat Oddin sulkijalihaksen manometria eli paineenmittaus, jolla selvitetään sulkijalihaksen toimintahäiriöitä, ja tiehyistä ERCP-työkaluilla tehtävä näytteiden otto, jos epäillään esimerkiksi syöpää. Kyseeseen saattaa tulla solunäyte eli sytologinen näyte tai koepala eli histologinen näyte.


text: ERCP on invasiivinen eli kajoava tutkimus, johon liittyy myös riskejä. ERCP:n jälkeen amylaasin eli haiman tuottaman ruoansulatusentsyymin pitoisuus veressä nousee noin puolella potilaista, mikä saattaa kertoa haiman lievästä vaurioitumisesta, mutta pitoisuus palaa yleensä normaaliksi 1–4 päivän kuluessa. Yleisin ERCP:n jälkeinen komplikaatio on haimatulehdus, jonka saa noin 2–5 prosenttia toimenpidepotilaista. Haimatulehdus on kuitenkin tyypillisesti lievä, eikä aiheuta pysyvää haittaa. Harvoin, noin 0,4 prosentilla, ilmenee vaikea ja nekroottinen eli haiman kuoliota aiheuttava tulehdus. Tulehduksen saattaa aiheuttaa esimerkiksi sfinkterotomian yhteydessä tapahtuva haimateiden vaurioituminen, haimateiden ylitäyttyminen, toistuvat kanyloinnit tai kanylointi liian syvälle tiehyisiin. Useimmilla potilailla mitään tulehdukselle altistavaa tekijää ei kuitenkaan huomata.


text:
ERCP:n harvinaisempia komplikaatioita ovat verenvuoto, pohjukaissuolen puhkeama, sappitietulehdus, haiman pseudokystan tulehdus sekä sydän- ja keuhkohaitat. Riski saada komplikaatioita on suurempi, jos ERCP:n yhteydessä tehdään jokin toimenpide, yleisimmin sfinkterotomia eli sappi-haimateiden laskukohdan halkaisu. Sydämeen ja keuhkoihin liittyvät komplikaatiot ovat yleisempiä vanhoilla ja sairailla henkilöillä, ja ne ovat suurin kuolleisuutta aiheuttava tekijä. ERCP:hen liittyvä kuolleisuus on 0,2–0,4 prosenttia.
ERCP:n riskit riippuvat potilaan, lääkärin, sairaalan ja itse toimenpiteen ominaisuuksista. Potilaan sairaudet, ikä ja anatomia vaikuttavat toimenpiteeseen. Esimerkiksi ERCP:n jälkeistä haimatulehdusta ilmenee eniten terveillä nuorilla naisilla, joilla on Oddin sulkijalihaksen toimintahäiriö. Potilaaseen liittyviä riskejä voidaan vähentää valitsemalla tarkasti toimenpiteeseen otettavat potilaat, ja välttämällä turhia ERCP-tähystyksiä. Sairaalaan ja toimenpidettä suorittavaan lääkäriin liittyvät riskit riippuvat lähinnä lääkärin ja muun hoitohenkilökunnan kokemuksesta ja taidoista ja yksikön tekemien toimenpiteiden määrästä. Lääkärin tulisi suorittaa ainakin 200 ERCP-tähystystä ennen rutiininomaisen korkean tason saavuttamista, ja toimenpiteitä pitäisi tehdä sairaalassa ainakin yksi viikossa. ERCP-toimenpiteiden keskittäminen suurempiin sairaaloihin saattaa parantaa niiden laatua. ERCP-toimenpiteeseen liittyviä riskitekijöitä ovat muun muassa vaikea kanylointi, toistuvat haimatiehytruiskutukset ja esileikkaavan neulan käyttäminen. Jos toimenpiteessä tehdään Oddin sulkijalihaksen halkaisu tai manometria, riskit ovat korkeammat.


text: ERCP-tutkimuksessa käytetään röntgensäteilyä, joka on ionisoivaa säteilyä ja voi aiheuttaa säteilyhaittoja. Kuvauksen säteilyannokset riippuvat paljolti tutkimuksen kestosta, ja potilaan ja henkilökunnan säteilysuojaus on tärkeää. Brittiläisessä tutkimuksessa vuodelta 2002 on mitattu potilaiden saamaksi efektiiviseksi annokseksi 7,3 mSv ja lääkärin saamaksi annokseksi 0,3–0,4 mSv toimenpidettä kohti; toisaalta diagnostisen ERCP:n tuottama säteilyannos on pienempi (3,1 mSv) kuin hoidollisen ERCP:n (12,4 mSv), koska läpivalaisuun käytetty aika on jälkimmäisessä pidempi. Tutkimuksissa käytettyjen erilaisten teknisten laitteiden vuoksi luvut eivät välttämättä ole vertailukelpoisia Suomen tämänhetkisten ERCP-kuvausten kanssa.


text: Rutiininomaisesta antibioottiprofylaksiasta eli estohoidosta ei ole todettu olevan hyötyä ERCP:n yhteydessä. Antibioottihoitoa suositellaan vain silloin, kun tiehyiden tukosta ei ole pystytty toimenpiteessä avaamaan, kun potilaalla on immuunijärjestelmän puutostila tai kun hän sairastaa sklerosoivaa kolangiittia. Jotta ERCP:n yhteydessä vereen pääsevät bakteerit eivät aiheuttaisi riskiryhmillä endokardiittia eli sydänlihastulehdusta, aloitetaan ERCP:n jälkeen estohoito antibiootilla potilaille, joilla on esimerkiksi sydämen tekoläppä, aiemmin sairastettu endokardiitti, vasemmalta oikealle suuntautuva reikä sydämessä tai verisuonen tekosiirre.


text: Koska ERCP-tutkimukseen sisältyy riskejä, on pyritty kehittelemään sen korvaavia tutkimusmenetelmiä. ERCP on kuitenkin edelleen ns. kultainen standardi, johon uusia menetelmiä verrataan.


text: "Magneettikolangiografia" (MRCP) on sappi- ja haimateiden kuvausmenetelmä, jossa käytetään apuna magneettikuvausta. Magneettikolangiografiaa pidetään nykyään parhaana tutkimuksena esimerkiksi sappitiekivien ja kasvainten diagnostiikassa, jossa se on sekä herkkä että tarkka. Hyviä puolia ovat tutkimuksen helppous ja turvallisuus, sillä potilasta ei tähystetä eikä hän altistu säteilylle tai varjoaineen haittavaikutuksille. Magneettikuvaus voidaan tehdä henkilöille, joilla ERCP ei teknisistä tai anatomisista syistä onnistuisi, mutta potilaalla ei saa olla elimistössään magneettikenttään reagoivia esineitä kuten sydämentahdistinta. Magneettikolangiografian yhteydessä ei kuitenkaan voida tehdä toimenpiteitä, joten sellaista tarvittaessa ERCP on edelleen ensisijainen vaihtoehto.


text: "Perkutaaninen transhepaattinen kolangiografia" (PTC) on menetelmä, jossa viedään ihon ja maksan läpi neulan avulla ohut putki, jonka kautta ruiskutetaan varjoainetta sappiteihin, ja otetaan röntgenkuva. PTC:n avulla voidaan asentaa sappiteiden ulkonen dreeni eli huuhteluputki, jos sappiteissä on tukos. PTC:n riskeinä ovat esimerkiksi verenvuoto ja sappitietulehdus.


text: "Endoskooppinen kaikukuvaus" (EUS) on tähystyksen avulla tehtävä sappi- ja haimateiden ultraäänitutkimus. Sillä voidaan tutkia muun muassa kasvaimia ja sappikiviä, joiden diagnosoimisessa se on ERCP:n veroinen. Sappiteiden anatomisia vaihteluita kaikukuvaus ei kuitenkaan näytä. Tutkimuksen ongelmina ovat kallis laitteisto ja lääkärin kokemuksen suuri vaikutus tuloksiin.


title: Obinugrilaiset kielet

text: Obinugrilaiset kielet on kahden Länsi-Siperiassa puhuttavan uralilaisten kielten ugrilaiseen ryhmään kuuluvan kieliryhmän, hantin ja mansin yhteisnimitys. Yhteensä obinugrilaisilla kielillä on noin 10 000 puhujaa. Venäjän vuoden 2010 väestönlaskennan mukaan Venäjällä asui 9 584 hantin puhujaa ja 938 mansin puhujaa. Kieliryhmän nimi viittaa Siperian Objokeen, jonka länsipuolella puhutaan mansia, itäpuolella hantia.


title: Obinugrilaiset kielet

text: Vaikka usein puhutaan yhtäältä hantin ja toisaalta mansin kielestä, molemmat ovat todellisuudessa kieliryhmiä. Hanti jakautuu kolmeen keskenään hyvin erilaisen kielimuotoon, itä-, etelä- ja pohjoishantiin. Mansi jakaantuu neljään kielimuotoon etelä-, itä-, pohjois- ja länsimansiin. Etelämansi ja mahdollisesti myös länsimansi ja etelähanti ovat jo sammuneet.


title: Lepakkohaukka

text: Lepakkohaukka ("Macheiramphus alcinus") on keskikokoinen päiväpetolintu. Se on sukunsa "Macheiramphus" ainut edustaja.


title: Lepakkohaukka

text: Linnun pituus on noin 47 cm. Väritykseltään se on tummanruskea, lähes musta. Ainoastaan silmän ala- ja yläpuolella on valkoinen täplä, ja rinnassa voi olla vaaleaa kirjailua. Silmä on keltainen ja koivet vaalean harmaat. Lepakkohaukan kita on suuri, sillä se nielee saaliit kokonaisina. Lennossa se on haarahaukkamainen, saalistaessaan nopea kuin jalohaukat.


title: Lepakkohaukka

text: Yleensä lepakkohaukka on äänetön, mutta hämärissä tai soitimella se kimittää kokoonsa nähden vaatimattomasti.


title: Lepakkohaukka

text: Lajin kuvaili ja nimesi tieteelle ranskalainen Charles Lucien Bonaparte vuonna 1850.


title: Lepakkohaukka

text: Laji elää trooppisessa Afrikassa, Kaakkois-Aasiassa ja Uudessa-Guineassa. Maailman populaation koko on 10 000–100 000 yksilöä. Kanta on vakaa. Lajia ei ole tavattu Suomessa.


title: Lepakkohaukka

text: Lepakkohaukan elinympäristöä ovat trooppiset metsät ja puistomaiset kaupungit sekä pensaikkoalueet.


title: Lepakkohaukka

text: Molemmat puolisot osallistuvat pesän rakentamiseen. Pesä on rakennettu risuista korkealle puuhun, tavallisesti vaakasuoralle oksalle. Se on halkaisijaltaan lähes metrin ja noin 30 cm syvä. Pesämalja voi olla vuorattu mutta on usein vuoraamaton. Munia on yleensä vain yksi. Vain naaras hautoo ja koiras tuo sille ruokaa. Haudonta kestää noin kuukauden. Poikasta ruokitaan vasta juuri ennen pimeän laskeutumista, ja emot kantavat sille saaliita tiheään tahtiin, usein vain heittäen saaliin pesään ja palaten taas saalistamaan. Pienelle poikaselle syötetään yleensä vain hyönteisiä. Poikanen on lentokykyinen 5–6 viikon ikäisenä.


title: Lepakkohaukka

text: Nimensä mukaisesti lepakkohaukka saalistaa etupäässä lepakoita, mutta myös pääskyjä, kiitäjiä, lentäviä hyönteisiä ja joskus muitakin lintuja. Se saalistaa iltahämärissä lähellä lepakoiden luolia, vesistöjen äärellä ja taajamissa.


title: Lykos (kuningas)

text: Lykos oli kreikkalaisessa mytologiassa antiikin Theban hallitsija. Hänen edeltäjänsä oli hänen veljensä Nykteus ja häntä seurasivat kaksoset Amfion ja Zethos.


title: Lykos (kuningas)

text: Nykteus ja Lykos olivat joko spartti Khthonioksen tai nymfi Klonian ja Hyrieuksen tai Poseidonin ja plejadi Kelainon poikia. Veljekset pakenivat Euboiasta murhattuaan kuningas Flegyaan, asettuivat Hyriaan ja siirtyivät sitten Thebaan, koska he olivat kaupungin kuninkaan Pentheuksen ystäviä.


title: Lykos (kuningas)

text: Pentheusta seurasi Polydoros, joka nai Nykteiin, Nykteuksen tyttären. Nykteuksesta tuli Labdakoksen, Polydoroksen pojan sijaishallitsija, kun Polydoros kuoli nuorena. Nykteuksen tytär Antiope tuli raskaaksi Zeukselle ja pakeni Sikyoniin naidakseen kuningas Epopeuksen.


title: Lykos (kuningas)

text: Pausanias kirjoittaa, että Nykteus johti thebalaiset Epopeusta vastaan mutta haavoittui ja hänet kannettiin takaisin Thebaan, missä hän kuoli nimitettyään ensin Lykoksen sijaishallitsijaksi. Nykteus kehotti Lykosta jatkamaan taistelua Epopeusta vastaan ja rankaisemaan Antiopea. Myös Epopeus kuoli haavoihinsa, ja hänen kruununperijänsä Lamedon luovutti Antiopen vapaaehtoisesti välttääkseen sodan.


title: Lykos (kuningas)

text: Apollodoros kuitenkin kirjoittaa, että Lykos valittiin jälleen sijaishallitsijaksi Labdakoksen kuoltua. Nykteus surmasi itsensä häpeästä saatuaan selville Antiopen raskauden, ja Lykos käynnisti hyökkäyksen omasta halustaan rangaistakseen Antiopea. Onnistuneen sotaretken jälkeen hän vie tämän takaisin Thebaan.


title: Lykos (kuningas)

text: Molemmissa versioissa Antiope joka tapauksessa synnytti kaksoset Amfionin ja Zethoksen Kithaironvuorella paluumatkan aikana. Lykos hylkäsi lapset jättäen nämä paimenille.


title: Lykos (kuningas)

text: Palattuaan Thebaan Lykos antoi Antiopen vaimolleen Dirkelle, joka kohteli tätä julmasti. Monen vuoden jälkeen Antiope pakeni ja löysi poikansa, jotka palasivat Thebaan tappaakseen Lykoksen ja Dirken ja ottaakseen kaupungin haltuunsa. Euripideen mukaan Hermes kielsi kaksosia tappamasta Lykosta, mutta hän pakotti Lykoksen luovuttamaan Theban heille.


title: Ysyah

text: Ysyah (Ысыах) on jakuuttien uusi vuosi, jolla halutaan toivottaa kesä tervetulleeksi ja juhlia luonnon heräämistä. Jakuutit juhlivat Ysyahia luonnon ja ihmisen eheytymisen juhlana. Juhlaa vietetään 21. kesäkuuta ja se on yleinen vapaapäivä Sahan tasavallassa.


title: Ysyah

text: Ysyah on yksi jakuuttien tärkeimpiä juhlia, johon valmistaudutaan pitkin vuotta, muun muassa valmistamalla perinteisiä kansanasuja, joihin juhlaväki pukeutuu. Ysyahin keskeisiä osia ovat kansantarujen kertojien väliset kilpailut, "Osojotšai"-niminen piiritanssi, kumissin juominen ja urheilukilpailut.


title: Ysyah

text: Jakuuttien esi-isät toivat tämän juhlan mukanaan Keski-Aasian aroilta. Varhaisempina aikoina sen viettäminen kuuluivat Auringonjumalan palvontaan ja taloudellisen hyvinvoinnin takaavia kultteja liittyviä kultteja ja sen kohokohtana oli jakuuttien ylijumalan "Iyhhin" kunnioitus.


title: Tenshi kinryōku

text: Tenshi kinryōku () on japanilainen mangasarja, jonka on luonut Kaori Yuki. Manga ilmestyi Japanissa Hakusenshan Hana to Yume -mangalehdessä vuosina 1994–2000 ja siinä on 20 osaa. Sarjan päähenkilö "Setsuna Mudō" on moniongelmainen opiskelija, joka on rakastunut sisareensa. Setsuna on myös langenneen enkelin reinkarnaatio. Sarjan aikana Setsuna matkaa läpi Taivaan ja Helvetin pelastaakseen sisarensa.


title: Messier 52

text: Messier 52 (M52, NGC 7654) on Kassiopeian tähdistössä sijaitseva avoin tähtijoukko, jonka Charles Messier löysi ja luetteloi vuonna 1774. Se sijaitsee noin 4 600 valovuoden päässä Maasta ja koostuu noin 100 tähdestä.


title: Kiveksen rosvot

text: Kiveksen rosvot olivat Oulujärven tienoilla talollisia 1800-luvulla ahdistellut rosvojoukko.


title: Kiveksen rosvot

text: Kivesjärven kylän Varisjoessa sijaitsi vuosina 1852–1859 Kiveksen apuruukki. Ruukkilaiset asettuivat seudulle, pystyttivät ruukkirakennukset ja ryhtyivät hyödyntämään Oulujärven ja Kivesjärven useita suo- ja järvimalmiesiintymiä. Ruukin toiminta kävi kannattamattomaksi ja sen oli lopetettava toimintansa. Monet ruukkilaiset jäivät sen seurauksena työttömiksi vailla minkäänlaista toimeentuloturvaa. Niinpä he ja joukko Kiveskylän muita miehiä muodostivat rosvojoukon, joka yön pimeinä tunteina kävi tyhjentelemässä Oulujärven rantamien talollisten viljalaareja. Nämä Kiveksen rosvoiksi kutsutut miehet harjoittivat myös merirosvousta Paltaselällä Karhusaaren ja Toukansaaren kupeella.


title: Kiveksen rosvot

text: Oulujärvellä riehuneiden Kiveksen rosvojen tukikohta oli Ärjänsaari. Isokokoiset miehet saalistivat Palta- ja Ärjänselällä tervansoutajilta Oulussa tervaan vaihdettuja tavaroita, tervoja ja ruokaa. He jakoivat saalistaan Kivesjärven kyläläisten kanssa, joten kukaan ei ilmiantanut heitä. Kiveksen rosvot pitivät selkosten tervatalonpoikia pelossa, kunnes heidät saatiin kiinni, tuomittiin 1867 ja ruoskittiin opiksi ja ojennukseksi. He ovat olleet tiettävästi ainoat Suomen sisävesien merirosvot.


title: Kyllikki (nimi)

text: Kyllikki on suomalainen naisen etunimi. Se tulee runsautta merkitsevästä "kyllä"-sanasta.


title: Kyllikki (nimi)

text: Suomalaiseen kalenteriin nimi lisättiin vuonna 1905, Kansanvalistusseuran kalenterissa se oli ollut jo vuonna 1882. Kyllikki on kansallisromanttisen kauden nimiä, "Kalevalasta" on tuttu Lemminkäisen puoliso Saaren Kyllikki.


title: Kyllikki (nimi)

text: Vanhan suomalaisen kulttuuriperinteen vaalija J. R. Aspelin otti ensimmäisenä nimen uudelleen käyttöön, hänen tyttärensä olivat nimiltään Aura Kyllikki ja Aino Kyllikki.


title: Kyllikki (nimi)

text: Kyllikki-nimen suosio nousi vuonna 1905 ilmestyneen Johannes Linnankosken romaanin "Laulu tulipunaisesta kukasta" myötä. Nimi oli 1920- ja 1930-luvuilla suosituimmillaan ensimmäisenä etunimenä, toisena kolmisenkymmentä vuotta kauemmin.


title: Kyllikki (nimi)

text: Virossa Kyllikki oli ensin suomenkielisenä lainana (kalenterissa 1882), ja ensimmäiset vironkieliset vastineet ovat vuosilta 1932–1940 ja ne olivat 1960-luvulla kymmenen suosituimman naisennimen joukossa. Linnankosken romaani käännettiin viroksi vuonna 1926, joten se lienee vaikuttanut Virossakin nimen suosioon.


title: Kyllikki (nimi)

text: Väestörekisterikeskuksen mukaan Suomessa on nimen Kyllikki saanut vuoden 2009 loppuun mennessä 67 364 naista ja ainakin yksi mies. Heistä on vuosina 1920–1939 syntyneitä 28 644 naista ja yksi mies, vuosina 1940–1959 syntyneitä 23 625.


title: Sahan talous

text: Sahan tasavalta


title: Sahan talous

text: Sahan tasavallalla on monipuoliset ja määrällisesti suuret luonnonvarat. Länsi-Sahassa on suuria timanttiesiintymiä. Timanttialueen keskus on Mirnyin kaupunki. Kultaa saadaan Kaakkois-Sahasta Aldanin vesistöalueelta sekä Koillis-Sahasta Kolyman ja Janan vesistöalueilta. Sahalla on myös suuret malmivarat, joista tärkeimmät ovat tina-, volframi-, elohopea- ja rautamalmi. Sahalla on myös suuret bitumihiili-, kivihiili-, öljy- ja maakaasuvarat. Saha on myös tunnettu rakennusainemateriaaleistaan ja terveellisistä mineraalivesistään.


title: Sahan talous

text: Sahan tasavallan vuosittainen kivihiilentuotanto on yli 11 miljoonaa tonnia. Tärkeimmät kivihiilikentät ovat Etelä-Sahassa sijaitsevat Zirjanskin, Lenskin ja Tungusskin kivihiilikentät. Näiden lisäksi on lukuisia huonojen kulkuyhteyksien päässä olevia kenttiä, joita ei vielä hyödynnetä. Johtava yhtiö kivihiilentuotannossa on JakutUgol JSC. Sahasta viedeään vuosittain noin 8 282 500 tonnia kivihiiltä, mikä on 75 prosenttia kokonaistuotannosta. Sahasta viedystä hiilestä 2 996 100 tonnia viedään muualle Venäjän federaatioon ja 5 286 400 tonnia ulkomaille, pääasiassa Aasian Tyynenmeren alueen valtiohin.


title: Sahan talous

text: Sahan timanttikaivosteollisuuden osuus koko Sahan tuotannosta on noin 60 prosenttia. Suurin timantintuottajayritys on ALROSA JSC. Muita yrityksiä ovat Njurba JSC, Nižne-Lenske JSC, Almazi Anabara ltd ja CDM - Olenjok ltd. Vuonna 2004 tammikuun ja marraskuun välisenä aikana näiden yritysten yhteistuotannon arvo oli 25,3 miljardia ruplaa, joka oli 1,9-kertainen verrattuna edelliseen vuoteen.


title: Sahan talous

text: Kultaesiintymiä löytyy kattavasti koko Sahan alueelta, mutta kullantuotannon kannalta merkittävimmät esiintymät sijaitsevat maan itä- ja eteläosissa, pääasiassa Indigirkan, Aldanin ja Janan vesistöalueilla. Sahan kultavarojen osuus koko Venäjän federaation kultavaroista on yli 20 prosenttia. Kullantuotannon osuus Sahan teollisuustuotannosta on 6,3 prosenttia. Vuonna 2004 kullan tuotanto kasvoi 10,7 prosenttia edelliseen vuoteen verrattuna. Nykyisin hyödynnettävien esiintymien kultavarojen on laskettu riittävän yli 50 vuodeksi. Suurimmat kultakaivosyritykset ovat AldanZoloto, AldGold Ltd, Zolotinka Industrial Complex, Zapadnaya Artel, Seligdar Artel, Nirungan Ltd, Nerungri Metallic Ltd, Novaja Artel ja Dražnic Artel.


title: Sahan talous

text:
Sahan tärkein teollisuudenala on kaivosteollisuus. Merkittävimmät kaivosteollisuudenalat ovat timanttien sekä kulta- ja tinamalmien louhinta. Sahan tasavalta tuottaa 99 prosenttia Venäjän timanteista ja Saha on myös yksi merkittävimmistä timantintuottajista maailmassa.
Tasavalta on keskittynyt erityisesti timanttientuotannon sekä öljyn ja maakaasun tuotantoprosessien kehittämiseen. Kaivosteollisuuden ohella merkittävä teollisuudenala on myös puunjalostusteollisuus. Puuntuotanto ja -jalostusteollisuus ovat korkeasti kehittyneitä aloja Sahassa. Merkittävässä asemassa Sahassa on myös timanttientuotantoon liittyvä koruteollisuus, jolla on pitkät perinteet alueella.


title: Sahan talous

text: Elintarviketeollisuuden tuotannon osuus Sahan kokonaistuotannosta on 2,1 prosenttia. Tärkeimmät elintarviketeollisuuden tuotantoalat ovat maito-, liha- ja kalatuotteiden valmistaminen sekä alkoholi- ja virvoitusjuomien tuotanto. Suurimmat alan yritykset ovat Jakutia FAIC, Jakutsk Hlebokombinat SUE ja Jakutsk GorMolZadov JSC. Elintarvikketeollisuuden tuotannon kokonaisarvo oli 4,9 miljardia ruplaa vuonna 2004, mikä merkitsi 8,2 prosentin kasvua vuoteen 2003 verrattuna.


title: Sahan talous

text: Sahan tasavallalla on suuret metsävarat, sillä 46 prosenttia maan pinta-alasta (143 miljoonaa hehtaaria) on metsää. Hyödynnettävissä olevat metsävarat ovat 8,8 biljoonaa kuutiometriä. Metsä- ja puunjalostusteollisuus on keskittynyt Etelä-Sahan alueille, missä laajat metsävarat ja laadukas puutavara takaavat hyvät näkymät alan kehitykselle. Metsä- ja puunjalostusteollisuuden osuus on 0,7 prosenttia koko Sahan tuotannosta. Sahateollisuus tuottaa 407 000 m³ teollista puutavaraa ja 211 000 m³ sahatavaraa. Sahateollisuuden tuotannon arvo on 839 miljoonaa ruplaa. Viime vuosina on panostettu paljon metsäteollisuuden kehittämiseen. Muun muassa parkettien, huonekalujen, puuöljyjen ja talonrakennustuotteiden tuotantoa on kasvatettu Saksasta, Suomesta ja Australiasta hankituilla koneilla. Tärkeänä päämäränä on puuntuotannon lisääminen ja viennin kasvattaminen.


title: Sahan talous

text: Sahassa on 426 metsäteollisuusyritystä, joilla on toimintaa 23 Sahan 35 alueesta. Näistä yrityksistä 29 tuottaa 53 prosenttia raakapuusta ja puunjalostusteollisuustuotteista. Suurimmat metsäyritykset ovat Almaz JSC, Almazi Anabara JSC, Tabagiskaja lesnaja kompanija JSC, Alrosa-Lesprom JSC, Almazlesprom JSC, Aldanzolotoles JSC, Belkatšinski lespromhoz Ltd ja Mass JSC.


title: Sahan talous

text: Maatalous tuottaa 13,6 prosenttia Sahan talouden kokonaistuotannosta. Maatalous on keskittynyt karjankasvatukseen, joka kattaa 85 prosenttia maataloustuotannosta. Ankaran ilmaston ja luonnonolosuhteiden vuoksi maanviljelyn merkitys on vähäinen. Karjatalouden ja maanviljelyn lisäksi merkittäviä elinkeinoja ovat kalastus sekä turkiseläinten kasvatus ja -metsästys.


title: Sahan talous

text: Tärkeimmät kotieläimet ovat nauta, hevonen ja poro. Nautakarjan ja hevosten kasvatus ovat keskittyneet jokilaaksoihin ja alangoille, joissa on riittävästi laidunmaata. Poronhoito on puolestaan keskittynyt tundralle ja ylänköalueille. Vuonna 1993 Sahassa oli seuraavat määrät kotieläimiä: nautoja 423 900, poroja 342 900 ja siipikarjaa 1 278 900. Samana vuonna karjatalous tuotti 43 700 tonnia lihaa sekä 214 300 tonnia maitoa ja meijerituotteita.


title: Sahan talous

text: Ilmasto-olosuhteiden vuoksi Sahan maanviljely on keskittynyt eteläosan jokilaaksoihin ja sen tärkeimmät viljelykasvit ovat ohra ja peruna. Jonkin verran viljellään myös vihanneksia ja vehnää. Viljelyskelpoista maata Sahassa on 139 900 hehtaaria, joka on 0,4 hehtaaria asukasta kohden. Vuoden 1993 sato tuotti 23 900 tonnia vehnää, 74 600 tonnia perunoita ja 25 300 tonnia vihanneksia. Maanviljelystuotteiden osalta Saha ei ole omavarainen. Perunantuotanto kattaa noin 40–50 prosenttia, vihannestentuotanto 15–20 prosenttia ja rehuntuotanto 60–70 prosenttia kotimaisesta tarpeesta. Viime aikoina varsinkin rehun tuotannon kehittämiseen on kiinnitetty paljon huomiota.


title: Sahan talous

text: Kalastusta harjoitetaan Lenan, Janan, Indigirkan ja Kolyman vesistöalueilla sekä Pohjoisella Jäämerellä. Turkiseläinten metsästystä harjoitetaan pääasiassa maan pohjoisosassa. Turkistuotannosta suurin osa menee vientiin.


title: Sahan talous

text: Neuvostoliiton hajoamisen jälkeen valtio-omisteisesta maataloudesta on siirrytty nopeasti yksityisiin maatiloihin ja yksityisomisteisiin maatalousyhtiöihin. Yksityisen sektorin hallussa on 38 prosenttia laidunmaista ja 11 prosenttia viljelysmaista sekä noin puolet nautakarjasta, 70 prosentti sioista ja 30 prosenttia hevosista. Kaikkiaan yksityinen sektori tuottaa Sahan maataloustuotannosta 40 prosenttia.


title: Sahan talous

text: Sahan tasavalta on solminut ulkomaankauppasuhteet 34 maan kanssa, joista tärkeimmät ulkomaankauppakumppaneita ovat lähialueen Aasian maat. Timantit, kulta, kivihiili ja puu ovat merkittävitmmät vientituotteet, joiden jälkeen tulevat epäjalot metallit, turkikset sekä poro- ja hevostalouden tuotteet. Kivihiiltä viedään Venäjän eri alueille sekä Aasian Tyynenmeren alueen valtioihin.


title: Sahan talous

text: Sahan hallitus on yrittänyt luoda olosuhteet, jotka houkuttelevat ulkomaisia investointeja. Hallitus pyrkii ohjaamaan ulkomaiset investoinnit timantintuotantoteollisuuden kehittämiseen, rakennusalalle, kauppaan ja koulutukseen. Suurimmat ulkomaiset investoijat ovat Yhdysvallat, Yhdistynyt kuningaskunta, Ranska ja Saksa.


title: Malcolm Wilson

text: Malcolm Irving Wilson, OBE (s. 17. helmikuuta 1956) on englantilainen entinen ralliautoilija ja nykyisin M-Sportin omistaja ja WRC-tallipäällikkö.


title: Malcolm Wilson

text: Wilson voitti Britannian rallimestaruuden kaksi kertaa 1970-luvulla. Lopullinen läpimurto MM-tasolle kuljettajana jäi kuitenkin tekemättä, mutta sen Wilson teki tallipäällikkönä. Wilsonin johtama talli toimi Fordin tehdastallina MM-sarjassa vuosina 1997–2012.


title: Malcolm Wilson

text: Malcolm Wilsonin poika Matthew Wilson on myös ajanut rallia MM-tasolla.


title: Malcolm Wilson

text: Wilsonin ura tallipäällikkönä alkoi vuonna 1997, kun hän otti vastuulleen Fordin rallitoiminnan pyörittämisen. Fordin toiminta siirtyi tuolloin Wilsonin johtaman M-Sportin alaisuuteen ja tallin kuljettajina toimivat kaksinkertainen maailmanmestari Carlos Sainz ja Armin Schwarz. Kausi 1997 alkoi takkuisesti, ja Argentiinan ralliin Wilson hälytti Juha Kankkusen korvaamaan Schwarzin. Sainzin ja Kankkusen yhteistyö toimi hyvin; Sainz voitti Akropolis -rallin, ja Kankkunen varmisti kakkossijallaan Fordin kaksoisvoiton. Kankkunen päästi Sainzin tallimääräyksellä ohitseen, sillä tavoite oli ajattaa Sainz maailmanmestariksi kolmannen kerran. Akropoliksen voiton Wilson nosti vielä hienommaksi kokemukseksi kuin omat voittonsa kuljettajana. Sainz ei voittanut kuitenkaan mestaruutta eikä Ford valmistajien mestaruutta, vaikka kauden loppupuolen kisoista Sainz-Kankkunen kaksikko keräsi eniten pisteitä. Mestaruus menetettiin surkean alkukauden takia.


title: Malcolm Wilson

text: Kausilla 1998–1999 Wilson ajatti Kankkusta, Bruno Thiryä, Colin McRaeta ja Thomas Rådströmiä. Kausina 2000–2002 Wilsonilla oli käytössään voimakaksikko McRae-Sainz, kun espanjalainen liittyi jälleen Fordin vahvuuteen kaudelle 2000. Edes tämä kaksikko ei saanut ajettua uudella Ford Focus WRC -autolla mestaruuksia tallille, vaikka osakilpailuja voittivatkin ja toivat himmeämpiä mitaleja. Erityisen lähellä merkkimestaruus oli kausina 2000 ja 2001, mutta päätöskisassa Peugeot veti pidemmän korren.


title: Malcolm Wilson

text: Wilsonin oli odotettava valmistajien titteliä aina vuoteen 2006, jolloin mestaruus varmistui. Mestaruuden tallille toi suomalaiskaksikko Marcus Grönholm ja Mikko Hirvonen. Kauden 2012 jälkeen Wilsonin M-Sport on tehdastallin aseman sijaan ajattanut Ford Fiesta RS WRC -autoja yksityistallina tehtaan osittaisella tuella.


Lehto – Suomen Luonnonuskontojen yhdistys ry on suomalainen luonnonuskontojen kannattajille ja niistä kiinnostuneille tarkoitettu uuspakanahenkinen yhdistys, jonka tarkoituksena on parantaa luonnonuskontojen tuntemusta sekä yhteiskunnallista asemaa Suomessa. Lehto toimii myös yhdistävänä tekijänä erilaisten luonnonuskontojen harjoittajien välillä sekä tukee luontoa kunnioittavaa elämäntapaa. Lehto on perustettu vuonna 1998. Vuonna 2011 yhdistyksellä oli yli 200 jäsentä.


title: Lehto – Suomen Luonnonuskontojen yhdistys

text: Tarkoituksensa saavuttamiseksi Lehto järjestää tapahtumia, kokoontumisia, retkiä luontoon ja historiallisiin kohteisiin, pitää esitelmiä sekä julkaisee neljä kertaa vuodessa ilmestyvää jäsenlehteä "Seita". Lehto vastaa sille esitettyihin kyselyihin sekä pyrkii julkaisemaan luonnonuskontoja käsittelevää aineistoa. Luontoa kunnioittavaa elämäntapaa pyritään myös tekemään tunnetuksi osallistumalla erilaisiin talkoisiin.


text: Kaikki toiminta Lehdossa on vapaaehtoista. Lehto ei ole uskonnollinen rakenne (esimerkiksi ”coven”, vaikka jäsenet voivat muodostaa keskenään ryhmiä jos niin haluavat), eli Lehto ei ole sitoutunut mihinkään tiettyyn uskontokuntaan.


text: Lehto ymmärtää luonnonuskonnot elämää juhlistavina, omaan kokemukseen perustuvina uskontoina ja elämäntapoina. Yhdistyksen mukaan suurimpana yhteisenä tekijänä eri luonnonuskonnoilla on kunnioitus luontoa ja sen kiertokulkua kohtaan. Luonnonuskonnoissa ihminen nähdään osana tätä kiertokulkua: ihminen ei ole luonnosta erillinen eikä sitä ylempänä tai alempana.


text: Luonnonuskontojen jumalakäsitykset vaihtelevat. Yleistä on panteismi eli kaikkeuden pitäminen pyhänä sekä animismi eli käsitys kaiken sielullisuudesta. Kolmas näkemys on polyteismi, usko että jumalalla on useita ilmenemismuotoja tai että on useita eri jumalia, jotka edustavat luonnon ja elämän eri puolia, kuten miehisiä ja naisellisia. Suurin osa luonnonuskonnoista perustuu vanhoihin, kristinuskoa edeltäviin uskontoihin kansanperinteen tai ennallistamisen kautta. Esimerkkejä luonnonuskonnoista ovat aasainusko, druidismi, suomenusko, uussamanismi ja wicca.


text: Lehto tekee monissa kaupungeissa yhteistyötä muiden pakanayhdistysten kanssa, kuten Pakanaverkko ja suomenuskoa edustava Taivaannaula.


title: Jesus Camp

text: Jesus Camp on 2006 ensi-iltansa saanut Rachel Gradyn ja Heidi Ewingin ohjaama yhdysvaltalainen dokumenttielokuva. Dokumentti kuvaa miten Pohjois-Dakotan herätyskristilliset helluntailaiset pyrkivät muokkaamaan lasten mieliä hurmoshenkisellä "Jeesus-kesäleirillä". Dokumentissa nähdään muun muassa, miten noin kymmenvuotiaita lapsia pyydetään uhraamaan henkensä Jeesuksen puolesta, liittymään "Jumalan sotureiksi", rukoilemaan Jumalaa pahvisen George W. Bush -hahmon edessä ja pyytämään itkien aborttien kieltämistä.


title: Jesus Camp

text: Yhdysvaltain elokuva-akatemia nimesi "Jesus Camp" -dokumentin 23. tammikuuta 2007 ehdolle Oscar-palkinnon saajaksi sarjassa paras dokumenttielokuva. Parhaan dokumenttielokuvan sarjan voitti lopulta Al Goren elokuva "Epämiellyttävä totuus". Dokumentti esitettiin ensi kerran Suomessa tammikuussa 2007 DocPoint-dokumenttielokuvafestivaaleilla. Tekijät ovat painottaneet dokumentin kuvaavan objektiivisesti kesäleirin tapahtumia.


title: Jesus Camp

text: Jesus Camp on dokumentti, joka kertoo Becky Fischerin ja hänen järjestönsä organisoimasta Pohjois-Dakotassa järjestettävästä "Kids On Fire" -kesäleiristä. Dokumentti keskittyy kuvaamaan kolmen kyseiselle vuonna 2005 järjestettyyn kesäleirille osallistuneen lapsen elämää ennen leiriä, leirillä ja sen jälkeen.


title: Jesus Camp

text: Kaikki kolme lasta, Levi, Rachael ja Victoria, ovat hartaita herätyskristittyjä huolimatta nuorista i'istään. Levi, joka unelmoi joskus toimivansa pastorina, on jo osallistunut saarnojen pitämiseen erilaisissa herätystapahtumissa. Levi on kotiopetuksessa ja hänen äitinsä esimerkiksi opettaa hänelle luonnontieteitä luomisoppia tukevista kirjoista. Levi saarnaa kesäleirillä ja on melko vakuuttunut elävänsä sen sukupolven aikana, jolloin Jeesus palaa takaisin. Rachael on tyttö, jonka esimerkiksi nähdään dokumentissa jakavan kaduilla traktaatteja ventovieraille ihmisille ja ilmaisevan mielipiteensä siitä, ettei Jumala ole läsnä ei-karismaattisissa kirkoissa, jossa ihmiset laulavat vaisusti muutaman virren ja lähtevät sen jälkeen kotiinsa, toisin kuin heidän hurmoshenkisissä tilaisuuksissaan. Victoria (Tory) on kristillisestä hevimusiikista pitävä tyttö.


title: Jesus Camp

text: Leirin päävetäjä Fischer saarnaa kesäleirillä muun muassa Harry Potterin saatanallisuudesta, miten islaminuskoiset kouluttavat lapsistaan terroristeja, käskee lasten puhdistautua synneistään, korostaa konservatiivisia kristillisiä arvoja ja uskoo lasten olevan avainasemassa muuttamassa maan arvoja takaisin vastaamaan konservatiivisia kristillisiä arvoja.


title: Jesus Camp

text: Dokumentissa näytetään välillä otteita viikoittaista radio-ohjelmaa juontavasta asianajaja Mike Papantoniosta ja hänen juontamassaan ohjelmassa tapahtuvista väittelyistä herätyskristillisten kanssa. Mike Papantonios väittää herätyskristillisten muun muassa muokkaavan lapsia tuleviksi republikaanipuolueen kannattajiksi ja tekevän hallaa demokratialla ja perustuslaissa määrätyn kirkon ja valtion erolle. Dokumentissa on myös ote Levin ja hänen perheensä lomamatkasta Coloradoon, jossa he käyvät kuuntelemassa ihailemaansa nykyisin entistä pastori Ted Haggardia, joka myöhemmin erosi tehtävistään häneen kohdistuneen skandaalin vuoksi.


title: Guy Fréquelin

text: Guy Fréquelin (s. 2. huhtikuuta 1945) on eläkkeellä oleva entinen ranskalainen ralliautoilija ja entinen Citroënin rallitallin tallipäällikkö.


title: Guy Fréquelin

text: Guy Fréquelinin ura kesti vuodet 1966–1987. Paras saavutus on MM-hopea vuodelta 1981. Euroopanmestaruushopeaa Fréquelin otti vuonna 1983.


title: Guy Fréquelin

text: Citroën tuli mukaan rallin MM-sarjaan kaudella 2001. Talli kehitti Citroën Xsara WRC:tä kaudet 2001 ja 2002, mutta kaudella 2003 talli ajoi täyden sarjan. Kuljettajakolmikko oli ehkä MM-sarjan kovin: Colin McRae, Sébastien Loeb ja Carlos Sainz. Loeb ajoi hopeaa ja Sainz pronssia, jolloin Citroën voitti merkkimestaruuden. Vuonna 2004 Loeb otti mestaruuden ja Sainz oli sarjassa neljäs varmistaen Citroënin toisen tallimestaruuden. Kaudella 2005 Loeb oli ylivoimainen mestari, ja Francois Duval ja Carlos Sainz (Sainz ajoi kaksi kisaa vuonna 2005, kun talli hyllytti Duvalin jatkuvien ulosajojen vuoksi) toivat jälleen tarpeeksi pisteitä tallille niin, että Citroën oli jälleen mestari. Kauden 2006 Citroën oli virallisesti poissa MM-sarjasta, mutta kauden 2007 sarjaan talli lähti Fréquelinin johdolla, uuden Citroën C4 WRC:n kanssa. Kuljettajat Sebastien Loeb ja Daniel Sordo ajoivat kaksoisvoiton Monte Carlon rallissa.


title: Guy Fréquelin

text: Marraskuussa 2007 Fréquelin ilmoitti jäävänsä eläkkeelle tallipäällikön tehtävästään.


title: Operaatio jalokivimeri

text: Operaatio jalokivimeri on Kaija Koon viides albumi, joka ilmestyi vuonna 1998.Kappaleet on säveltänyt ja sanoittanut Markku Impiö, paitsi kappaleet 3, 4, 7, 8 ja 9 on sanoittanut myös Kaija Koo.


title: Media Player Classic

text: Media Player Classic (MPC) on kompakti ilmainen vapaan ohjelmiston mediasoitin Microsoft Windowsille. Ohjelma näyttää ja tuntuu samalta kuin vanha Windows Media Player 6.4. Kuitenkin käyttöliittymän alla se on täysin erilainen sovellus, jossa on kaikki toiminnot ja ominaisuudet, joita sopii odottaa modernilta soittimelta.


title: Media Player Classic

text: Media Player Classicin loi ohjelmoija nimeltä "Gabest", mutta hän lopetti ohjelman kehityksen vuoden 2006 loppupuolella. Gabest kehitti MPC:tä alun perin suljetun lähdekoodin ohjelmana, mutta päätti myöhemmin tehdä siitä avointa. Media Player Classic on lisensoitu GNU GPL:än alle ja sillä on oma SourceForge-projekti nimeltä "Guliverkli".


title: Media Player Classic

text: Gabestin lopettaessa kehityksen, kaksi uutta versiota ilmestyi. Toinen kulkee nimellä Guliverkli2  ja toinen nimellä Media Player Classic Home Cinema . Guliverkli2:ta päivittävät monta ihmistä, he tarjoavat vain bugikorjauksia. Home Cinemassa mukana myös uusia ominaisuuksia sekä kaikki Guliverkli2:ssa tarjotut bugikorjaukset. Nykyään kehityksestä vastaa Doom9-foorumilaiset.


title: Media Player Classic

text: Suuri joukko koodekkeja, lukijoita ja splittereitä on myös erikseen saatavilla "Guliverkli"-projektin sivulta.


title: Media Player Classic

text: Tämä soitin tukee VCD-, SVCD- ja DVD-toistoa ilman lisäohjelmien tai -koodekkien asennusta. Media Player Classicillä on sisäänrakennetut koodekit MPEG-2-videolle tekstitystuen kanssa ja koodekit LPCM-, MP2-, AC3- ja DTS-äänelle. Se myös sisältää parannellun MPEG-splitterin, joka tukee tekstityksiä SVCD:llä ja suoraa VCD- ja SVCD-toistoa käyttäen sen VCD/SVCD/XCD-lukijaansa. 30. lokakuuta 2005 Gabest lisäsi MP4-säiliön tuen ja MPEG-4 Timed Text-tuen. AAC-dekoodaussuodatin on ollut MPC:ssä jo jonkun aikaa, tehden siitä soveltuvan MP4-säiliöisen AAC-äänen toistoon ja vaihtoehdon Winampille ja iTunesille.


title: Media Player Classic

text: Media Player Classic perustuu pääosin DirectShow-arkkitehtuuriin ja siksi automaattisesti käyttää asennettuja DirectShow-dekoodaussuodattimia. Esimerkiksi sen jälkeen kun on asentanut avoimen lähdekoodin ffdshown, nopea ja korkealuokkainen Divx-, Xvid- ja H.264-dekoodaus ja jälkikäsittely on saatavilla MPC:ssä.


title: Media Player Classic

text: DirectShown lisäksi MPC voi myös käyttää QuickTime- ja RealPlayer-arkkitehtuureja (jos ohjelmat on asennettuna) toistamaan kunkin natiiveja tiedostoja.